11459 • ZUZEU\nZenbakizko goiburu horrek adierazi nahi du, Iruña-Veleiaz jardungo dudala, Historia eta Filologia behin ere aipatu gabe jardungo dudala, eta adibide bakar bat baino ez dudala jorratuko. Bihoa abisua aurretik, honuzgero gaiarekin nazkatuta daudenak apur bat gehiago irakurtzera anima daitezen.\nOtsailaren 14ean, zuzeu.com-eko artikulu baten harira, beheko lerrook idatzi nituen, iruzkin luze baten amaieran:\nGizarte batek erabaki duenean norbait erruduna dela, ez dago hori aldatuko duen ebidentziarik, ezta San Pedro zerutik esplikatzera jaitsita ere. Erabakia hartuta dagoenean ez dago atzera bueltarik. Eta aurkako ebidentzia sortzen bada, ezkutatu egiten da asmatu dugun puzzlean gaizki ematen duelako. Ikusi besterik ez dago komunikabideek zer trataera eman dioten auziari. Aurreregi jo dute denek, adituek, erakundeek, e.a. orain atzera egin ahal izateko. Faltsutasunari eta iruzurraren hipotesiei eutsiko diegu. Homo sapiens baino homo gregarius gara zalantzarik gabe.\nAmaitzeko, epaia asmatzen saiatuko naiz. Epai salomoniko bat espero dut, Espainian egin ohi den bezala, azken emaitza zein izan behar den erabakitzetik hasiko dena, gero hari egokitzeko aplikatu behar diren legeak aplikatuta, bere zamagarri eta aringarriekin. Eta azken emaitza izan behar da Eliseo libre geratuko dela, ez dagoelako kondenatzeko oinarririk, baina kalte-ordainak eskatzea eragotziko dion moduren batean geratuko dela libre, epaian iruzurraren susmoari eutsiz eta egilea identifikatu ezinik. Hori bezain hits eta gregario. Argitasunak hurrengo belaunaldietarako utziko ditugu, dagoeneko asko lokaztu gara-eta.\nIragarri bezalakoa izan den epai horretara heltzeko ordea, irregulartasun larria egin behar izan du epaile andereak, prebarikaziotik ez dakit nik zeinen hurbil ibili daitekeena. Baina gatozen itzuli izenburura: 11459.\n11459 ostraka baten erreferentzia da, “Porky” izen parregarriaz iritzi ohi den ostrakarena hain zuzen ere. 11459 ostrakaren inguruko gorabeherek bikain ilustratzen dute, azken urte hauetan Iruña-Veleiako aurkikuntzen inguruan gertatutakoa.\nAurkikuntzak zalantzan jartzen hasi zirenean, bertako eta Madrileko hainbat adituk irudiaren ezinezkotasuna azpimarratu zuten, horrelako marrazkera Walt Disneyren eraginpeko gizaki modernoek baino ezin zutela egin zalantza izpirik gabe argudiatuz. Porky gora eta Porky behera, ostraka honen inguruko trufa eta burla ugarik, sendo eragin zuten faltsutasunaren hipotesia indartze aldera eta gerora auzipetuko zituzten arduradunen erruduntasun presuntzioa eraikitze aldera.\nArgudio filologiko eta historikoez gain, ostraken faltsutasunaren aldeko froga zientifiko nagusia, EHU-UPVko Juan Manuel Madariaga Kimika katedradunak 2008n egin zuen txostena izan da. Txosten honek, gezurtatu egiten du Eliseoren taldeak aurkeztu zuen iruzurrezko txostenean egiten ziren aldarrikapen nagusiak, eta horregatik erabili ohi da ostraken faltsutasunaren froga gisa. Halere, zuhurtzia handiz idatzita dago, izen hori merezi duen edozein lan zientifikori dagokion moduan, eta gezurtapen horrek ez darama ostraken faltsutasuna aldarrikatzera. Eta guri une honetan interesatzen zaiguna: Txosten horrek, benetakotzat jotzen du 11459 ostraka, urte luzeetako debate zalapartatsu gaiztotuaren erdian, oharkabean pasatu dena. (Para las otras piezas analizadas (números de inventario 11459 y 15926) esta separación no es tan nítida y se puede decir que existen zonas de estas piezas en las que la respuesta espectral de tipo XRF es indistinguible, dentro del error experimental, entre la superficie de las piezas y la superficie de los trazos de letra o grafito). (54 orr.)\nHalere, denentzat ez da nonbait oharkabean pasa, zeren urte luzez faltsutasunaren aldekoentzat hain garrantzitsu izandako txosten hau desagertu egin baita epaiaren erredakziotik. Arabako Foru Aldundiak antolaturiko lehen batzorde zientifikoan hasiera-hasieratik parte hartu zuen arren, eta aurkeztu diren txostenen artean kalitate zientifikorik altuenetarikoa duen txostena izan arren (egileak, dakienaz baino ez duelako hitz egiten, besteak beste, eta hori bada jada zerbait auzi honen panoraman), arrastorik utzi gabe desagertu da eta ez da epaian horren aipamenik egiten. Nola liteke hori?\nEz dut noski, epaile anderearen gogoan sartzeko modurik, ez eta, beraz, hark egiten dituenak eta egiten ez dituenak, zergatik egiten dituen asmatzeko modurik. Baina bistan da, Madariagaren txostena eta bertan ageri den 11459 ostrakaren benetakotasunaren konklusio erdi-ostendua, kontraesanean dagoela epaileak bere epaia idazteko oinarritzat hartu duen beste txostenarekin, IPCEko Navarro txostenarekin alegia.\nMadariagaren txostenak benetakotzat jotzen duen 11459 ostrakan, IPCEko Navarro jaunak metal modernoen arrastoak aurkitu zituen eta ondorioztatu zuen arrasto horiek, graffitiak berriki tresna metalikoz eginak zirela frogatzen zutela. Madariagaren txostenak dioen moduan 11459 benetakoa bada, Navarrok bertan aurkitu dituen metal moderno arrastoak beste jatorri batekoak izan behar dira (garbiketaldikoak edo auskalo) eta beste hainbeste esan ahal izango da antzeko metal arrastoak aurkitu diren gainerako ostraka guztiei buruz. Beraz Madariagaren txostena desagertzeak mesede galanta egiten dio epaiaren koherentziari. Are gehiago, Madariagaren txostena aintzat hartuz gero, IPCEko Navarro txostena baliogabeturik geratzen da eta ez dago kondenazko epai baterako oinarririk.\nIkerketa bat aurreiritzirik gabe garatzen denean, bildutako datuen arteko kontraesan bat agertuz gero, hari heldu eta hura argitzea bihurtzen da ataza lehenetsia, argitu bitartean ez baitago aurrera egiterik. Aitzitik, ikerketa hasterako konklusioa zein izan behar den jakina bada, kontraesana ez da kitzikagarri intelektuala, oztopo gogaikarria baizik. Iritsi nahi den konklusiora iristeko gehien molestatzen duena baztertzen da eta kitto kontraesana.\nAkusazioak esku artean ibilitako bi txostenen artean kontraesan larria dago 11459 ostrakari dagokionez, eta korapiloa askatzeko modua ez da izan kontraesan horretan sakontzea egia argitu arte, ez ikusiarena egitea, eta nahi den lekura iristeko enbarazuan dagoena baztertzea baizik.\nZoritxarrez, epaiketa hau erruduntasun presuntziotik abiatuta egin da, eta erruduntasun presuntziotik abiatuz gero, dena da zabar eta trakets. Zertarako zorrotz ikertzen nekatu, zertarako kontraesanak erreparatu eta horietan sakondu egia argitu arte, konklusioa aurrez baldin badakigu? Saihestezina da horrela izatea. Ez, auzi honetan bakarrik, ez hemen eta orain bakarrik. Jarrera hori nagusitzen denero, beti gertatzen da gauza bera nonahi eta noiznahi gertatzen dela ere, Epaiketa honek, aipatutakoa ez ezik, oraingoan bazter utziko ditudan (hitza zor), horren beste hamaika adibide ere utzi dizkigu, konklusioak aurretik finkatuta abiatzen den edozein ikerketan gertatzea espero litekeen bezala.\nDatuok hain garbiak eta hain larriak diren arren, hasieran adierazi dudan etsiaz amaituko dut. Unibertsitateak, erakundeek, prentsak,… gizarteak ez du atzera egingo, aspaldi atera zuen konklusioan. Ez dago behar adina urik hainbeste lokatzerako. Burla gehiegi, irain gehiegi, esaldi potolo gehiegi, mespretxu gehiegi, gorroto gehiegi urte luzeetan, atzera egin eta beste moduan zerotik abiatzea posible izateko. Agian belaunaldi berri batek helduko dio gaiari hogei urte barru edo agian, Europako auzitegietara joateko adorea baldin badute, aurrez lokaztu gabeko epaitegiren batek aginduko du epaiketa hasieratik eta errugabetasun presuntziotik abiatuta errepikatzea, ikerketak fundamentuz eginez. Oraindik bizi banaiz interes handiz jarraituko dut, behar bezala burututako ikerbide bat, ea behingoz jakiterik dagoen faltsuturiko ostrakak ba ote ziren eta baiezkotan zenbat eta zein ziren faltsuturikoak, eta zenbat eta zein ziren egiazkoak eta zein ekarpen egin zizkieten gure Historia eta Filologiari, ekarpenik balego.\nIruña Veleia, ostrakak, porky\nMari Jose Arruti, bidelaguna: “Euskara ez da galduko horrelako ekimenak martxan dauden bitartean. Euskara erabiltzeko da”\nZergatik planteatzen dugu burujabetza teknologikoa behar dugula hezkuntzan?\n16 pentsamendu “11459”-ri buruz\nJosu Lavin 2020-06-17 14:55\nBicain ari çara!\nMeredith 2020-06-17 16:01\nBitxia kontua, batez ere ahazten ez bada Eliseoren aldeko Koenraad Van den Driesschek honela deskalifikatzen zuela Madariaga bera:\n“Usted debería también reconocer que usted no es especialista en la materia. Su CV de marzo de 2010* lo demuestra: estudios relacionados con la conservación de piedras de edificios históricos, estudios sobre pigmentos y papel pintado, estudios sobre la aplicación de espectrometría Raman en materiales arqueológicos y arte, pero nada sobre el tipo de material que forma el soporte (cerámicas, ladrillos y huesos de época romana), ni sobre evidencias arqueológicas tales como los depósitos naturales que se encuentran encima de las inscripciones o sobre métodos de datación arqueológica o sobre pátinas.\nKoenraad Van den Driessche, Doctor en Geoquímica”\nOstraka 2020-06-17 16:54\nMadariagak ustezko batzorde zientifikoan idatzi zuen txostena argitaratuta dago AFAko Iruña-Veleiako webgunean: http://www.araba.eus/publicar/Informes/Veleia_Inf_24.pdf\nGero urteetara txostena osatu omen zuen baina nik behintzat ez dut argitaratua aurkitu, eskertuko nizuke (publikoki argitaratua baldin badago) lotura paratzea. Aurretik eskerrak emanez.\nMeredith 2020-06-17 17:05\nBaina hain garrantzizkoa izan daiteke orain horretaz ezer ez dakien baten txostena? Ez jakiteagatik, txostena egitean ez omen zekien “nada sobre el tipo de material que forma el soporte (cerámicas, ladrillos y huesos de época romana), ni sobre evidencias arqueológicas tales como los depósitos naturales que se encuentran encima de las inscripciones o sobre métodos de datación arqueológica o sobre pátinas.”\nJuan Inazio Hartsuaga 2020-06-17 17:17\nOstrakari. Ordenagailuan internetetik eraitsita dudan alea, zuk esteka horretan aipatzen duzun berbera da. Hortxe dago, 54 orrialdean, txostenetik hartu dudan paragrafoa. Zein estekatik eraitsi nuen berriz, ahaztu zait jada.\nErramun 2020-06-18 08:16\nMeredith: Madariagaren txostenaren gaineko Konraden balorazioa gauza bat da, eta Hartsuagaren iruzkina Porkyri buruzkoa beste bat, ikasi bereizten eta ez egin tranparik\nPeru 2020-06-18 11:43\nNik ez dot ba “kontraesan larririk” ikusten txosten bien artean, ez behintzat texto honetan ipinitakoan: esta separación no es tan nítida y se puede decir que existen zonas de estas piezas en las que la respuesta espectral de tipo XRF es indistinguible, dentro del error experimental,\nneure ustean inportanteak diraz “no es tan nítida”, “existen zonas” eta “dentro del error experimental” lako esaldiak, eta txosten bakotxak zer ikertu dauen jakitea be bai\njuan inazio hartsuaga 2020-06-18 12:50\nPeruri. Egia da idazkera ilun samarra gertatzen dela testuingurutik kanpo. Zera aztertzen dihardu, ea baden jarraikortasunik azaleko patinan, ukitu gabeko azaleran eta grafittien ildosken hondoan. Aurreko zenbait piezetan jarraikortasunik ez, baizik eta eten garbia aurkitu ondoren, 11459 piezaren kasuan dio horrelako etenik dagoenik ez dela hain garbi ikusten (esta separación no es tan nítida) eta hainbat tokitan ez dela etenik ikusten (existen zonas de estas piezas en las que la respuesta espectral de tipo XRF es indistinguible). Etenik ezak, grafittia ostraka bezain zaharra dela adierazten du. Beraz, bada kontraesana bi txostenen artean. “Dentro del error experimental” esaldia berriz, noski ikerketa osoari aplika badakioke ere, kasu honetan baino ez du esaten, eta badirudi desenkusatu nahian edo idazten duela, esaten ari dena ez baita azterketa eskatu diotenak entzutea espero zutena, kontrakoa baizik.\nPeru 2020-06-18 12:57\nexisten zonas badiño beste zona batzuetan etena badalako ez ete? Batzuk diñoe marra onak be izan daikezela, baia ez grafiti osoa\nMeredith 2020-06-18 13:12\nBarkatu Erramun: zer bereiztu?\nEz naiz ulertzeko kapaza.\nEz al da Konrad hori, akaso, zilegitasun zientifikoak banatzeko orduan azaldu izan diren maistru nagusietako bat?\nEz al da Konrad izan Madariaga eta haren txostena gaitzetsi zituztenetako bat?\nEz al da orain Hartsuagaren iruzkina, zeramiketako patinak aztertzeko inolako gaitasunik ez omen zuen Madariagaren txosteneko patinei buruzko azterketan oinarritzen?\nMeredith 2020-06-18 13:14\nLogika erabiliz bi dira Hartsuagarenetik atera daitezkeen konklusioak:\n1) Hartsuagak aintzat hartu du Madariagaren txostena. Hortaz, lerro orokorretan faltsutasuna berresten ari da.\n2) Pieza bakar baten faltsutasuna zalantzan jartzeko zirrikitua aurkitu izan uste du, nahiz eta Madariagaren txostenean argi nabarmenduta azaldu “dentro del error experimental” gerta daitezkeela horrelako apreziazioak.\nPeru 2020-06-18 13:15\nHamen inok ez dau jakiten ezebez baia Konrad eta Juan Marin eta holangoak expertos\njuan inazio hartsuaga 2020-06-18 13:27\nMeredithi. Madariagak ez du esaten patinan etena dagoenean faltsuak direnik. Esaten du kaltzita zoldak patina eteten duenean, bi sorburu izan daitezkeela hori argitzeko: Piezak aspaldi lurperatuta egon direla edota kaltzita zolda artifizialki eta azeleratuki hazi arazi dela ildosken gainean. Ez dut Madariaga ezagutzen baina errespetu handia diot bi gauza erakutsi dizkidalako bere txostenarekin: Bat,kapaz dela inguruak berarengandik espero duenaren kontrakoa esateko, frogek hori erakusten badiote. Eta bi, oso zuhurra dela eta aukera guztiak aipatzen dituela, presaka eta korrika komeni den konklusiora iritsi gabe. Zientifiko bati dagokion moduan, datuek garbi erakusten dutena segurtasun osoz esaten du, eta gainerakoari dagokionez, zalantza du habi. Horrelakoak izan balira auzi honetan ibili diren gehienak, aspaldi argitua genuke guztia. Baina zoritxarrez, zalantzak baztertuta egiaren jabe bizi direnak dira gehiengoa.\nIturriaga 2020-06-18 13:32\nHona ekarritako pasarteetan ez dut inon ikusten “esta pieza es verdadera” edo “esta pieza debe ser considerada verdadera” bezalakorik. Ikusten dudana da ikertzaile horrek ez duela datu edo ebidentzia nahikorik ikusten besteen parean jartzeko (ebidentzia hain garbiekin).\nBestalde, Konradoren irizpideak zergatik ez dizkiogu aplikatzen Elexpuru, Satué, Fritz, Silgo eta besteri? Ezen euskararen historiaz edo hizkuntzalaritzaren historiaz zero patatero dute egina: egin duten bakarra Veleiari loturik egin dute, arloko ezagutza, metodo eta konbentzioak errespetatu (are ezagutu) gabe.\nBa Ote! 2020-06-18 16:17\n(oker ez banabil, neronek eman nizun Madariagaren txostenerako esteka, aspaldi batean izan genuen antzeko eztabaidan). Orduan esan nizun berdina esaten dut oraingoan: Nik ezin dut Madariagaren txostenetik hau ondorioztatu:\n“Esaten du kaltzita zoldak patina eteten duenean, bi sorburu izan daitezkeela hori argitzeko: Piezak aspaldi lurperatuta egon direla edota kaltzita zolda artifizialki eta azeleratuki hazi arazi dela ildosken gainean.”\nArtifizialki zahartzea piezei buruz aipatzen du, ez grafitoei buruz. Esaten du piezak edo benetakoak direla edo artifizialki zahartu direla, eta hori kimikoki ezin dela konprobatu (benetakoak edo zahartuak diren). Grafitoak aztertzean ez dio deus, edo behintzat nik ezin dut ondorioztatu, zahartze artifizialari buruz. Soilik patinaren jarraikortasun espektrala aipatzen du, kaltzita zoldatik independentea dena. Kaltzita ziolda pieza guztiek dute, eta naturalki sortu edo artifizialki egina dela dio, baina ez du harremanik jarraikortasun espektralarekin, nik ulertzen dudanagatik.\nEz da txosten ulergarriena, hori ziur, eta ni ez naiz kimikaria, baina pentsatzen dut oker ulertu duzula zati hori.\nEdozein kasutan, tyxosten honek erantzun kimiko arraroak topatu ditu. Nahikoa behar luke eztabaida argitzeko, baina ez, gorago esan bezala, hainbatek egilea mezpretxatu dute. Eta antza, Madariaga kimikariak ez du behar adina ezagutza, baina Miguel Thomson inmunologoa eminentzia bat da arkeologia eta epigrafian. Edo Elexpuru berbera, atzo antzinako sardinieraren ikerlaria, eta gaur epigrafista.\njuan inazio hartsuaga 2020-06-19 01:30\nBa Oteri. A zer lanak jartzen dizkidazunak interpretazioaren kontu horiekin. Berriro irakurri behar izan dut goitik behera txosten osoa eta egia da, laburpenak egiteko garaian batzuetan ez duela aurretik esan dituen gauzak modu berean esaten. Bakantze lan bat egin dut, modu pribatuan bidaliko dizudana, plaza hau erdaraz ez betetzearren. Hemen labur adierazteko, artifizialki azelera daitekeena karbonato kaltzikoaren sorrera da. Eta karbonato kaltzikoa bietan agertzen da, ukitu gabeko azaleran, nahiz grafitoen ildoska hondoetan. Ukitu gabeko azaleran, mikrokristalak formatzen ditu (patina) eta ildosketan berriz forma amorfo bat hartzen du eta materia organikoarekin nahastuta ageri da. Materia organiko hori da infragorrian ikusteko moduan agertzen dena. 11459ren kasuan berriz, ez dago horrelakorik eta patina jarraikortasuna dago ia ildoska guztian eta horregatik ez da ezer ikusten infragorrian, txosteneko argazkiek erakusten duten modura. Madariagaren iritziz, mikrokristaletan kristalizaturiko karbonato kaltzikoa (patina) benetakotasun seinalea da eta ildosketan materia organikoarekin nahastuta ageri den karbonato kaltzikoa berriz, lurpean sortua ala artifizialki hazi arazitakoa izan daitekeela dio. Honen ondoren oraindik ez baduzu nik ulertzen dudan modu berean ulertzen, bakarrik geratuko zaigu Madariagarekin sagardotegira joan eta gaizki ulertu duenak hirurona ordaintzea.


Enkarterrialde Landa Garapenerako Alkartea - Parte hartzeko bideak\nZure iritziak zure udalerriko bizi kalitatea hobetzen lagun dezake, TOKIKO AGENDA 21-aren bitartez.\nTokiko Agenda 21etako partaidetzak bide bat irekitzen du eguneroko hausnarketarako eta ekintzarako; hiritarrei ez ezik eragile ekonomiko eta sozialei ere aukera ematen die beren lehentasunak adierazteko eta gaur egungo nahiz etorkizuneko bizi kalitatea hobetzera zuzendutako ekintzak antolatzeko, udalerrian horrela garapen jasangarrirantz aurrera egiteko.\nZuen iritziak eta iradokizunak jasotzeko asmoz, Tokiko Agenda 21eko buzoi berdeetan utzi ditzakezue horiek. Horretarako, etxeetan jasoko dituzuen txartel berde batzuk sartu behar dituzue gutunontzietan; udaletxeko Informazio Departamentuan ere eskura ditzakezue txartelak.\nBeste alde batetik, zure udalerriko bizi kalitatea hobetu nahi baduzu, Tokiko Agendaren web orrian zure iritzia eman dezakezu hiritarren iritzia jakiteko egindako inkestan.\nInplementatze prozesu honetan hiritarren partehartzeko foroak egingo dira, hemen udalerriko beharrak identifikatuko dira, gero udalerriko egoera hobetzeko burutu beharko liratekeen ekintzak definituko dira eta amaitzeko ekintzak nola burutu behar diren zehazteko dira.\nPertsona guztien parte-hartzea funtsezkoa da, baita zurea ere!\nZUK ERE parte har dezakezu TOKIKO AGENDA 21ean, eta horretarako dituzu:\nTOKIKO AGENDA 21-eko FOROA


Intelektuala, pentsalaria eta zilegiztatzailea — Eibar.ORG | Eibarko peoria\nHemen zaude: Hasiera / Blogak / Amatiño / Intelektuala, pentsalaria eta zilegiztatzailea\nIntelektuala, pentsalaria eta zilegiztatzailea\nAmatiño 2017/07/26 00:05\n“Ni la idea de una nación catalana exenta, ni la de una única nación española negando tal condición a vascos y catalanes responden a la realidad plural ya consolidada”. Ideia ez da, inondik ere, berria; baina bai, behar bada, Antonio Elorza (DV, 2017.07.21) bezalako historialariaren esanetan. Eta, nago, erabat adierazgarria dela une honetan. Baina, kontuz, unetxo honetan baino ez.\nMadrilgo Unibertsitate Complutensearen Zientzia Politikoetako katedraduna, Antonio Elorza ospe handiko historialaria da, saiakera-idazlea eta zutabegile ezaguna. Politikaz, Euskadiko Alderdi Komunistan aritu zen lehenik, Ezker Batuaren sorreran parte hartu zuen gero, eta 2008an, Fernando Savaterrekin batera, Rosa Diez aurkeztu zuen Madrilen, non, Elorzak, bere burua azaldu zuen UPyD alderdiaren zale zilegiztatzaile (“simpatizante legitimador”) gisa. Ekitaldi berean, Rosa Díezek aldarrikatu zuen autonomiek zenbait eskuduntza itzultzea Espainiako Gobernuari eta, itzuli beharrekoen artean, Hezkuntza azpimarratu zuen.\nSekula intelektualak, historialariak edo katedradunak izan ez garenok ez dugu, segurutik, behar besteko mailarik horren jakintsu handiari kontrakorik esateko; eta, hartara, arrazoi izango du Elorza irakasleak, Espainian nazio bat baino gehiago dagoela esaten duenean, edo euskal zein katalan nazioak errealitate irmotuak direla nabarmentzen duenean. Baita, aurrera begira, nolabaiteko proposamena zilegiztatzen duenean ere: "Una solución posible tras un 1-O fallido, sería pasar del ordenamiento actual a una federación asimétrica".\nSegurutik oso garrantzitsu eta adierazgarria da, orain, Antonio Elorza pentsalariak horrelakorik esatea. Baina, aldi berean, baita zuhurtasun handiz hartzekoa ere, horrenbeste pentsamenduren jabe den intelektualak ez baitu arazorik izango, bihar edo etzi, justu kontrakorik “zilegiztatzeko”.


11:30ean hasiko den omenaldian CNTko ordezkari nagusia, Pedro Serna; euskal mugimendu memorialistaren ordezkariak; eta sindikatuaren memoria historikoko alorreko ordezkariak egongo dira. Beste ezaugarrien artean, frankismoaren zigorgabetasunaren kontra zuzendutako iniziatiba guztien aldeko Padin-en konpromezua azpimarratuko da.\nAbuztuaren 4ean, zendu baino bi hilabete lehenago, Argentinan tramitatzen ari den frankismoaren kontrako kereilan testigo bezala deklaratu zuen Miranda de Ebroko epaitegian. “Bere testigantzak balore berezia izan zuen, diktaduran langile behartu moduan ibilitako azken presoa baitzen”, gogoratu du sindikatuak.\nEuria eginez gero, ekitaldia Artxandako patinaje pistan izango da, “La Huella” eta funikularraren artean.


Nizuri Tazuneri talde donostiarra bueltan da, 'Anubis' diskoarekin : Irutxuloko Hitza\nNizuri Tazuneri talde donostiarra bueltan da, 'Anubis' diskoarekin\nNizuri Tazuneri rap bikotea. (Argazkia: Nizuri Tazuneri)\nNizuri Tazuneri rap bikote donostiarrak Anubis diskoa argitaratu du, taldearen hirugarren lan luzea. Norzzone eta Fani rap abeslariek osatutako bikoteak azaldu duenez, pandemiak baldintzatutako azken urte honetan idatzi dituzte diskoko abestiak, “jada gure artean ez daudenak omentzeko”.\nGanbara estudioan grabatu dute diskoa, eta Maialen Lasartek egin du azaleko diseinua. Azken asteotan Edonola eta Irauten singleak argitaratu ostean, lan osoa entzungai dago jada plataforma digitalean; Taupaka.eus atarian ere deskargatu daiteke. Anubis-en aurretik, Musika ala hil eta Zazpi diskoak argitaratu zituzten donostiarrek.


Aurrekontuak eta larrialdi klimatikoa - - Guaixe.eus\nAurrekontuak eta larrialdi klimatikoa\nSakana Trenaren Alde 2021-01-15 08:05\nAurrekontuak edozein gobernuk bere jarduera egin dezan ezinbesteko tresna dira eta horiek gabe ez dago politika instituzionalik egiterik. Aurrekontuen garrantzia, beraz, eztabaidaezina da eta horregatik herri mugimendutik alderdiei eskaerak egitera goazenean erantzun beretsuak jasotzen ditugu beti: "zuen eskaerak oso kontuan hartzekoak dira baina hauek eskakizun sektorialak dira, gutxiengo batek babesten dituenak, zuenak baino lehentasun handiagoak daude, gehiengoaren intereseko gaiak lehenetsi behar ditugu, gai horiek aurrekontuetan txertatzeko nahikoa indarrik ez daukagu, kalean indar gutxi daukazue..."\nTira, realpolitik-a da hau eta ez gara kexatzen ari. Euskal Herrian herri mugimenduak hainbat alderdi eta sindikaturekin harreman onak dauzka eta gauza askotan elkarlana dago.\nKontua da, gure eskaerak atzera botatzeko urteetan argudiatu dizkiguten arrazoiak, arestian esan ditugunak, hori guztia, pikutara doa gaur egun bizi dugun larrialdi klimatikoaren harira.\nEskuin muturrak salbu, beste sektore ideologiko guztiek bat egiten dute gaur egun bizi dugun egoera oso larria dela esateko. Izatez, munduko gobernu, erakunde eta zientzia elkarte gehienek onartzen dute larrialdi klimatikoa eta ados daude neurri zorrotzak hartu behar direla. Horregatik 2015ean Pariseko Protokoloa onartu zen, baina hori bete beharrean berotze efektua gora doa eta Estatuko gobernu koalizioak, inoizko aurrerakoienak, emergentzia globalari bizkarra eman dio eta bere zilborrera begira, sektorialki (Espainiar Estatua) jokatu du, gehiengoaren (munduko biztanleen) interesen aurka eta lobby zehatz batzuen interesak babestuz.\nLarrialdi egoera honetan Abiadura Handiko Trenari 5.000 milioi euro emateak eta bestelako azpiegiturak bultzatzen jarraitzeak berotze globala handitzen du gizateria amildegira bultzatuz.


Eginkizuna eta dinamika\n2019ko ekainaren 19a, asteazkena | Ordua Euskal Herrian 03:43:37\nPolitikaren atarian. Rikardo Arregi. Lur, 1969\n“Merleau-Pontyk asko inpresionatu zuen Rikardo Arregi”. Horixe irakur daiteke Joxe Azurmendiren Oraingo gazte eroak lanean. Halako zirrara bat eragin zidan. Ez dakit zehatz zergatik, agian oraindik batzuek (Marina Garcés filosofoak, esaterako) errebindikatzen duten autore ez bereziki kanoniko bat gure 60ko hamarkada hartan garaikideki irakurtzen zelako. Rikardo Arregi, kazetaritza sariketaz harago, ezagutzeko beharra dator jarraian.\nZergatik ez hasi Politikaren atarian, lehen liburu, postumoarekin. “Zientzia politikoaz egiten den euskarazko lehendabizikoa da”, autorearen hitzetan. “Besteak ikasi dutena guk ere ikasi ta gerekasa pentsatzen” hasteko gomita. “Atari bat izateko asmoa du liburu honek”: lehenik politika hitzari buruzko argibideekin; politikologiaz mintzo den bigarren zati batekin; azkenik zenbait filosoforen teoria politikoen laburpenak ekartzeko: Platon-Aristotele, Montesquieu, Hobbes eta beste, guztira zortzi –pena da Merleau-Ponty ez egotea–. Autoreez gauza bitxiak irakur daitezke: “Montesquieu-ri bere liburu guzietan gizon zoriontsu bat bezala azaltzea gustatzen zaio”. Baina, oro har, gaur egunean erreferentziazko diren pentsalariek erabiltzen dituzten ideiak: “Ekonomiak politika baztertu ta bigarren maila batean jartzen du”, adibidez, Michel Onfrayk dio hitzez hitz, Politique du rebelle izenekoan.\nLur argitaletxearen sail berri bat abiatu zuen liburuak. Rikardo Arregiren beraren ideia izan zen saila: “100 bat paiako liburuxkak ateratzea, dibulgazio eran, gaurko kulturari buruzkoak”; “ez ditezela izan, mamiaren aldetik, pauso bat atzera gaur eguneko euskal kulturaren egoeran”. Ezein baliabide baztertu gabe helburu horretarako (“Plajiatzearen beraren beldur ez gara izanen”). Liburuak dakarren hitzaurre mamitsu batean bildu ziren ideiok, “Euskal liburu-gintzaren problematika”, zeinari Martin Ugaldek ia garrantzia gehiago eman zion 69ko kritikan, segidan datorren testuari baino.\n“Ibiltzen ausartu behar dugu, eta behin emandako pausoak ez kanonizatzen”. Rikardo Arregiren lehen irakaspena genuke hori, Joxe Azurmendik Herriaren lekuko, bigarren liburu postumoan dioenaren arabera: “Herria hezi nahi zuen Rikardok, eta hezi ere maisu bezala ez baino solas eta lankide bezala gehiago. Hezi, hots, ez propaganda egin bakarrik. Ezta irakatsi bakarrik ere. Rikardok lanaldi baten hasieran lan egin zuen: eginkizuna eta dinamika utzi dizkigu, eta hortxe dago bizirik Rikardo”. Joseba anaiak ere aitortu zion, ETBko ekinaldi batean: “Gu denon artean azkarrena zen” –eta badu meritua, Joseba bera oso azkarra izan baita, besterik ez bada jakaz aldatzen–. Azurmendirekin, amaitzeko: “Gu haren atzetik gabiltza, baina jadanik hura baino aurrerago”. n


Goiherrik ez du barkatu, eta urrea kolkoan jarri du - GARA\nGoiherrik ez du barkatu, eta urrea kolkoan jarri du\nEuskal Herriko Lur gaineko Txapelketako azkeneko saioa jokatu zuten 600 kilotan atzo Mutrikun, eta Goiherrik ez zuen barkatu. Abantailarekin heldu zen azkeneko jardunaldira, eta bizkaitarrek ez zuten hutsik egin, irabazi egin baitzuten.\nBerdeek ez zuten ezusterik nahi, eta azken saioko onenak izan ziren. Gainera, hori ez zalantzan jartzeko, saioko tiraldi guztiak bereganatu zituen. Bigarren postuan berdinduta geratu ziren Gaztedi, Mutriku eta Areso, eta Goiherri B eta Gaztedi B taldeak geratu ziren horien atzetik.\nAmaieran, eta emaitza horien ostean, Goiherrik txapela eta urrezko domina segurtatu zituen. Bigarren Gaztedi A geratu da; hirugarren, Areso; laugarren, Mutriku; bosgarren, Goiherri B, eta azken postuan, gaztedi B gelditu da.\nLur gainekoa amaitzeko geratzen den lehiaketa gaur abiatuko da Barrikan, 12.00etan, eta bertan 560 kiloko taldeak arituko dira. Mutriku ez beste denak izango dira.


Aurreraketa desegokia - Alex Uriarte - bizkaie.biz\nAlex Uriarte\t2020-06-15 17:50\nZeure txikertasuna, zu hilteko galarazotea bainoago, zu hilteko arrazoia bihurtzen da.\nMundakan paseoan nabil, jenteari eskapan, gauaren ordu txikitan. Kale-kantoiak hutsik dagoz, baina itsas bazterrera hurreratu orduko, hamaikatxu norbanako ikusten dodaz euren kainaberakaz zidarrezko altxorren peskizan. Denborapasa zinez ulergatxa begitantzen jat, baina ez noa epaitzera, guztiok daukaguz-ta aisialdirako modu zein usadio zoro samarrak. Neurea, batik bat, bizikletea da, hots, beste ohiturak besteko hutsala. Baina maite dot. Maite dot, berbarako, uritik hanka egin eta Airoko pagadian barreneratzea, XXI. mendetik Harri Arora, han non inoz neure arbasoak ibili ziran basurde ehizan edo auskalo zertan.\nBizikletan ibiltea arriskutsua da, ostera, eta piloa ikasten dozu giza abereaz. Ikasten dozu, esate baterako, gurago dogula, ahulagaz enpatizau baino, ahula gorrotatzea. Errepidetik zoazanean, kotxe bat gerturatzen da, eta, ezin aurrera zaitzakeela ikusten dabenean, atoan degradetan dau zeure biziaren balioa, egitear dagoan maniobra zeharo arriskutsua —zeure bizitzea hari batetik zintzilik ipiniko dabena— inongo eragozpen moral barik egin ahal izateko. Ariketa psikologiko hori egingo ez baleu, atzean itxarongo leuke zintzo-zintzo, baina ez dau itxaron gura, eta halabeharrezkoa dau eragozpen soil zaren hori arratoi baten balioaren parera ekartea, zeure biziak ezertxu be ardura ez dabela onartzeraino. Eta, orduantxe, bruuuum!, zure ondotik pasetan da, biharamunik ez balego lez, ziztu bizian. Hilko bazina, izorratzea zenduke.\nTorturatzailearen psikologia da: zeure aieneek zu akabetako grina baino ez deutse isetuko; zeure txikertasuna, zu hilteko galarazopena bainoago, zu hilteko arrazoia bihurtzen da. Horretan datza indarkeria polizialaren logikea: ahulenaren ahulezia ironikoan.\nPolitikearen jokoan be, bardin askoa da. Esaterako, politikari batek, demagun Urkullu gorbatadunak, beste baten ganetik pasetako edozer egingo dau. Jomuga hori aintzat izanda, beraz, helmugara ailegetako baliatzen diran jolas politikoek, deklarazino sentsazionalistek zein bestelako azpijokoek ez nabe ezustean harrapetan. Ziklistea nazen aldetik, urrun-urrunetik detektetan dodaz, modu txarrean aurreratu nahi nabeen kotxe-gidariak balira lez.\nHandimandiaren logikeari oratzen deutso potereko politikariak. Zeu zagoz poterearen tontorrean, eta hurkoa hor behean ikusten dozu, hauskor; ikusten dozu ataka zinez gatx baten sartunda, laguntza eske. Eta benetan nekeza —gorrotagarria ez esatearren— egiten jatsu enpatizazino-ariketa oro. Ze, enpatizauko bazendu, ezingo zeunke ha aurreratu. Esperoan geratu beharko zeunke, zintzo. Eta ez dozu horrelakorik gura, jakina. Gailurraren abiada gozoan jarraitu nahi eta behar dozu.\nArtean, zuk, bizian hausnarketa gitxien egin dozun horrek, hausnarketa gehien egin dabela ondo dakizunari sakonago hausnartzeko eskatuko deutsazu, handigureak beregan ekarri ohi daben tonuan.\nBeste kontu bat da halango pertsona sinple eta primitibo batek merezi ete daben euskaldunon Lehendakari izatea. Baina, izan, bada. C'est la vie.


Home / Berdintasunerako emanaldiak / PORTUGALETEN GENERO-INDARKERIAREN BIKTIMA DIREN EMAKUMEEN ARRETARAKO UDAL JARDUEREN PROTOKOLOA\n13:45\tBerdintasunerako emanaldiak, Portuigualdad-en gainean , Genero-indarkeria 2,834 Views\nProtokolo honen helburua Portugaleten genero-indarkeria eta sexu-erasoen biktima diren emakumeen arreta-zerbitzu anitzen jardueretarako jarraibideak ezartzea da, haien beharrei era koordinatuan erantzuteko. Protokolo hau errealitate-aniztasunera egokitzeko asmoz sortu da; izan ere, ager daitezkeen egoera guztietarako irtenbiderik izan ez arren, haiei erantzuna emateko bideak aurreikusten saiatuko da.\nAdierazpide ezberdinak dituen emakumeen aurkako indarkeria emakumeen duintasunaren eta osotasun fisiko nahiz moralaren aurkako eraso larria dugu, eta, horrenbestez, giza eskubideen urraketa nabarmena eta onartezina da. Gizartean duen eragina eta biktimen arrasto fisiko zein psikologikoak ikusi besterik ez dugu, emakumeen aurkako indarkeria oso arazo politiko eta sozial konplexua dela ohartzeko.\nEraso mota hauek gehienetan familia barruan edota eremu afektiboan gertatzen dira, eta, gainera, tradizioz gizartearen aldetik izan duten tolerantzia maila handia izan da. Hau dela eta, biktimek maiz defentsarik gabe ikusten dute beren burua. Beraz, ezinbestekoa da era koordinatuan diziplina anitzeko eremuetan esku hartzea, babesa eta osoko arreta bermatzeko.\nHoriek horrela, Emakundek sustatuak, EAEn I. eta II. Erakunde arteko Hitzarmenak sinatu dira etxeko tratu txarrak eta sexu indarkeria jasaten dituzten emakumeei harrera hobea egiteko. Akordioon helburua, erakundeen arteko kordinazioa hobetzeaz gain, EAE osoan biktimen arretan nahiz jarduera-eremuetan inplikatutako erakunde guztientzako jarraibide homogeneoak ezartzea ere bada: polizia eta osasun-arloetan, eremu juridikoan, abokatuen elkargoan, gizarte-zerbitzuetan eta hezkuntzan, hain zuzen ere.\nKoordinazio-protokolo hau esku-hartze eremuen arteko akordio gisa mahaigaineratu da, emakumeen aurkako tratu txarren aurreko jarduerak, bai protokolo eta lehen aipatutako legeen aldaketen ondorioz, bai erabilitako lankidetza-akordio eta bestelako tresna jurudikoen ondorioz sortutako inguruabar berrietara egokitzeko, hain justu ere.\nBeraz, ezarritako koordinazio-mekanismoek herri-mailako prozesu asistentzialean parte hartzen duten arreta-zerbitzuak (Udaltzaingoa eta Gizarte Zerbitzuak) hartuko dituzte barne.\nPORTUGALETEN GENERO-INDARKERIAREN BIKTIMA DIREN EMAKUMEEN ARRETARAKO UDAL JARDUEREN PROTOKOLOA (PDF)\nTags actuacion ayuntamiento Mujeres portugalete protocolo violencia\nPrevious PORTUGALETEKO UDALAK EMAKUMEEN HILKETAK GAITZETSI NAHI DITU\nNext IRAILAREN 24an. AURKEZPENA PORTUGALETEN EMAKUMEEN MUNDU MARTXA.\nSoledad Murillo-k: “Emakumeok geure denbora hipotekatuta jaiotzen gara”\nSalamancako Unibertsitateko Soziologia irakaslea eta 2020ko urtarrilera arte Espainiako Gobernuko Berdintasunerako Estatu idazkari izandakoa, Soledad …


Baliabideak erakunde publikoen zerbitzura, Kronikak eta Tokikomek - Urumea - Kronika.eus\nBaliabideak erakunde publikoen zerbitzura, Kronikak eta Tokikomek\nAdierazpen instituzionala argitaratu dute, eta nabarmendu dute, beraien ekarpena egin nahi dutela, «krisia ahalik eta azkarren konpontzeko».\nCOVID-19 edo Koronabirusak eragindako egoeraren aurrean, Kronikak eta Tokikomek erakutsi nahi izan dute bere «erabateko prestutasuna» eta «krisi egoeratik irteten laguntzeko ekarpena egiteko borondate irmoa». Hori azaleratzeko, adierazpen instituzional bateratua argitaratu dute:\n«COVID-19 birusaren hedapenak gurean sekula ikusi gabeko egoera batera ekarri gaitu, eta neurri gogorrak hartzera bultzatu ditu erakunde publikoak, gaitzaren zabalkundea murriztu, arriskupeko populazioa babestu eta osasun sistema publikoaren kolapsoa saihesteko asmoz. Neurri horien artean, alerta egoeraren deklarazioa eta, haren barruan, herritarrak informatu eta sentiberatzeko kanpainak egiteko betebeharra ezarri diote erakundeek euren buruari.\nKronikaren zuzendaritzak eta Tokikomek herritarren arteko komunikazio tresna eraginkorra izateko eta zerbitzu publikoa betetzeko funtzioa betetzeko bokazio argia dute. Bokazio horretatik, eta gertuko komunitatearekiko konpromisotik, bere egiten dute salbuespenezko egoera honetan herritarrak zehatz eta garaiz informatuta mantentzeko zeregina, eta krisi egoeratik irteten laguntzeko ekarpena egiteko borondate irmoa azaldu nahi dute. Hori dela eta, eskura dituzten baliabideak jarri nahi dituzte erakunde publikoen zerbitzura, zabaldu behar dituzten zerbitzu publikoko mezuak herritarrei helarazten laguntzeko.\nKazetaritza lanari dagokion behaketa kritikoari uko egin gabe, Kronikak eta Tokikomek beren ekarpena egin nahi dute krisi hau ahalik eta azkarren konpontze aldera, eta erabateko prestutasuna adierazten dute erakunde publikoei hedatu behar dituzten mezu informatiboak ahalik eta azkarren eta eraginkorren hedatzen laguntzeko, alerta egoerak dirauen bitartean.\nKrisi honetatik onik ateratzeko modu bakarra gizarte eta komunitate osoaren konpromisoa eta elkarlan aktiboa den uste sendotik, beraz, Kronikak eta Tokikomek erabateko lankidetza eskaini nahi diete, Urumea bailarako Udalei, Gipuzkoako Foru Aldundiari, Eusko Jaurlaritzari eta Nafarroako Gobernuari, beti ere herritarrak egoki eta puntual informatu eta egoeraren larria ahal den neurrian leuntzeko asmoz.\nKomunitate osoak elkar hartuta, egoerari buelta emango diogulakoan gaude».


GIF 2 eta UDABERRIKO LIGA 3 - [EUS] Buruntzaldea Igeriketa- Albisteak\n2016(e)ko ekainakren 7(a), asteartea\nHome Kronikak-Crónicas GIF 2 eta UDABERRIKO LIGA 3\nGIF 2 eta UDABERRIKO LIGA 3\nBuruntzaldea IKT asteartea, ekainak 07, 2016 Kronikak-Crónicas,\nIÑIGO IBARBURU TXAPELDUN ETA MIKEL ESNAL 3garren GIF 2 SARIAN, 11 MARKA PERTSONAL eta TALDEKO 2 ERREKOR BERRI larunbateko lehiaketetan\nPasa den larunbatean gure taldekideak lehiaketara itzuli ziren. Batzuk goizez Anoetan izan ziren, igerileku luzean ospatzen zen GIF 2 Sarian parte hartzen. Beste batzuk aldiz, arratsaldez, Hernanin izan ziren, Udaberriko Ligako 3. jardunaldian parte hartzen. Guztiek, berriro ere euren probetan txukun aritu ziren.\nGIF 2 SARIA\nLarunbat goizeko lehiaketan 11 taldekide aritu ziren: Mikel Esnal, Iñigo Ibarburu, Haitz Mitxelena, Itsaso Tolosa, Nahia Jie Villamediana, Nora Irazusta, Leire Carcedo, Jon Ibargoyen, Xabier Alonso, Beñat Alkorta eta Irati Arzalluz. Goiz txukuna burutu zuten igerilariek parte hartutatko probetan. Igerilari hauen artetik iritsi ziren eguneko marka eta taldeko errekor berriak.\nIñigo Ibarburuk. markarik hobetzea lortu ez bazuen ere, 100 tximeletan eta 50 libre probatan eginiko markei esker, GIF 2 Sariko Txapeldun izatea lortu zuen, forma betean ez egon arren maila altuko igerilaria dela erakutsiz. Modu berean, Mikel Esnalek ere, hirugarren postua eskuratu zuen 50 libre eta 200 librean eginiko markei esker. Biek sari bana jaso zuten.\nItsaso Tolosak 50 libreko marka nabarmen hobetze lortu zuen, krono berria 29,87an utziaz. Itsaso, marka honekin eta 200 bizkar probako markarekin 4garren izan zen sailkapen orokorrean.\nIrati Arzalluz ere 4garren izan zen infantil kategorian. 50 librean Itsasoren aurretik helmugaratu zen 29,85eko marka pertsonala eginez (Espainiako gutxienekotik 5 ehunekotara bakarrik). 200 librean 2:25eko marka txukuna egin zuen.\nNahia Jie Villamedianak 200 libreko marka hobetzea lortu zuen, krono berria 2:27,23an utziz. Neskekin amaituz, Janire Berasarte-k bere 50 ireko marka pertsonala hobetzea ere lortu zuen, kronoa 31,56an geratuz.\nMutiletan, Jon Ibargoyen-ek 50 libre (28,61) eta 200 libreko markak hautsi zituen (2:18,50) eta baita Xaier Alonso-k ere ere (30,37 eta 2:22,01). Beñat Alkorta-k 50 libreko marka hobetzea lortu zuen (29,36).\nProben tartean bi errelebu izan genituen eta gureak, errelbu horietan, onenen artean aritu ziren. Hala ere, esanguratsuena, neskek eginiko errelebuko markak izan ziren. Izan ere, aurreko lehiaketan 4x50 metroko errelebuekin egin bezela, oraingoan 4x100 libre eta 4x100 estiloetako taldeko marka berriak ezartzea lortu zuten Itsaso Tolosa-k, Irati Arzalluz-ek, Nahia Jie Villamediana-k eta Janire Berasarte-k. 4x100 estilo libreko errelebuko marka berria 4:32,70ean utzi zuten, aurrekoa 5 segundutan hobetuz eta 4x100 estiloak errelebukoa berriz 5:06,80an, aurrekoa 11 segundutan hobetuz.\nUDABERRIKO LIGA 3\nHernanin aldiz Unai Irigoras, Ane Otegi, Ibane Otaegi, Jon del Rio eta Maria Garasa aritu ziren. Goizekoak ez bezela, 5 taldekide hauek 25 metroko igerilekuan aritu ziren eta marka pertsonalik lortu ez bazuten ere, txukun aritu ziren euren probetan.\nJardunaldi honekin Udaberriko Ligari amaiera eman zioten igerilari hauek eta orain gainontzekoeko taldekideekin batera falta diren lehiaketetan izango dira. Epe laburrera Andoainen larunbat honetan ospatuko den 2. Erronka izango dute taldekide guztiek eta hortik aurrera Gipuzkoako Udarako Txapelketan edo Udarako Sarian izango dira ahlik eta onena ematen.\nAUPA EKIPO!!! BURUNPOWER!!\nArgitaratzailea Buruntzaldea IKT ordua asteartea, ekainak 07, 2016


Blogarien aukera eta meritua — Eibar.ORG | Eibarko peoria\nHemen zaude: Hasiera / Blogak / Amatiño / Blogarien aukera eta meritua\nBlogarien aukera eta meritua\nAmatiño 2013/10/22 22:35\nOhiko kazetariak eta grafikoak ez ezik, blogariak ere izan dira gaur, Karrantzan, Pozalaguako haitzuloa bertatik bertara ikusteko Repsol-Gidak egindako prentsaurrekoan. Talde bakoitzak bere txanda aproposa izan du. Baita blogariek ere.\nIndarrean dugun informazio-sistemaren parte dira, jakina, betidaniko hedabideetako kazetarientzat antolatutako prentsaurrekoak. Grafikoei (argazkilariak eta telebista-kamerak) bereziki eskainitako txandak ere ez dira batere berriak, leku txiki eta estuetan batez ere. Baina blogarientzako abagune aproposa, inondik ere berria ez den arren, ohikoegia ere ez da, nahiz nik neuk ezagutu nuen aurrena 2004an gertatu, Bostonen.\nRepsol-Gidak eta Karrantzako Udalak elkarrekin aurkeztu dute gaur Pozalaguako haitzuloa, ez baitu alferrik leize honek irabazi “2013ko txokorik onenari” dagokion saria. Proposamena Naiara Ortiz enkarterritarrak egin zuen bere kasa, eta espainiar estatuko beste hamazazpi aukeraren artean Pozalaguako leizezuloak irabazi du, Internetez egindako lehiaketan 900.000 boto jaso ostean.\nGaraipenari ez dario diru-saririk baina bai, ostera, aipamen berezia 120.000 alez zabaldutako gidan. Horrez gainera, sei milioi euro besteko komunikazio-kanpainaz baliatu ahal izan da eta ondorioz, honezkero, %40 gehitu du iazko bisitari-kopurua. Eta, diotenez –auskalo!--, blogariek izan omen dute hazkuntza horretan merituren bat edo beste.\nBlogariak, lanean, haitzulo barruan\nNaiara Ortiz enkarterritarrari otu zitzaion proposamena\nNormalean ez da argazkirik ateratzerik izaten, baina gaur nahi beste aukera eman digute


Carné de Documentación Bibliotecaria. Espainiako Liburutegi Nazionala\nLiburutegi Dokumentazioaren Aretoko txartela liburu (inprimatzaile, editore eta liburu-saltzaileak), dokumentazio, artxibo, liburutegi eta museoetako profesionalei eta arlo horietako ikasleei zuzenduta dago. Hiru urteko iraupena du.\n1958tik aurrera editatu diren funtsak Liburutegiko edozein aretotan kontsultatzea\nLiburutegi Dokumentazioaren Aretoko bildumaren etxerako mailegu zerbitzura sartzea.\n2. Profesional izaera ziurtatzen duen dokumentua.\nTxartel profesionala edo elkargo profesionalarena.\nLan-kontratua edo, gehienez, hiru hilabeteko antzinatasuna duen nomina-agiria, instituzio kontratatzailea eta kategoria edo jarduera profesionala adierazita.\nElkarte profesionalen txartela (SEDIC, ANABAD, etab.)\nArlo horietako ikasketak ziurtatzen dituen dokumentazioa (matrikula-ziurtagiria; titulu akademikoa; tituluagatiko tasen ordainketa-ziurtagiria; noten ziurtagiri akademikoa; irakasleak zentroko logoarekin, zigiluarekin eta sinadurarekin igorritako aurkezpen-gutuna; etab.).\nArlo horietako oposizioetan izena eman edo oposizioak gainditu izana ziurtatzen duen dokumentazioa (tasen ordainketa, eskaera-inprimakia, BOEko izendapena, etab.)\n3. Zure oraingo helbidea ziurtatzen duen dokumentua.\nNortasun agirian helbiderik agertzen ez bada bakarrik. Gehienez, hiru hilabeteko antzinatasuna izan behar du.\nDokumentu originalak onartuko dira soilik (edo fotokopia konpultsatua unibertsitate-tituluen kasuan). Aurkeztutako dokumentu guztiak eskaneatu eta unean bertan itzultzen dira.\nTxartelaren eskaera sarean\nFisikoki bakarrik ez, zure txartela webgunetik ere izapidetu edo berritu dezakezu. Liburutegiak eskaera horri erantzungo dio, gehienez 72 orduko epean. Txartela Liburutegian bertan entregatuko zaio titularrari, hark identifikaziorako agiria aurkeztu ostean. Ez da inolaz ere postaz igorriko.


Noticias de Udaltzaingoa - Deia\nDeia.eus | Bilbao\t2021-07-01\tBilboko Udaltzaingoak, urtero bezala, uda garaian etxebizitzetan lapurretak saihesteko gomendioen zerrenda argitaratu egin du. Garai honetan mota horretako delituak gorantz egin ohi dute, eta ezustekorik ez izateko aholkuak zabaldu nahi izan ditu poliziak. ETXEBIZITZA BABESTEKO\nUdaltzaingoak 103 pertsona salatu ditu asteburuan murrizketak ez betetzeagatik\nDeia.eus\t2021-02-15\tBILBO. Lan handia izan du Bilboko tokiko poliziak asteburu honetan. Ostiraletik igandera, 103 pertsona salatu behar izan ditu urian koronabirusari aurre egiteko ezarritako segurtasun neurriak ez betetzeagatik. Udaltzaingoak 64 pertsona ere zigortzea proposatu zuen larunbatean,\nOtsailaren 15etik 21era\nIbilgailuek oinezkoak harrapatzea eragozteko kanpaina abiaraziko du Bilbok\nDeia.eus\t2021-02-13\tBILBO. Ibilgailuek uriko bideetan oinezkoak harrapatzea eragozteko prebentzio-kanpaina berri bat jarriko du martxan Bilboko Udaltzaingoak, Euskadiko Bide Segurtasun eta Mugikortasun Seguruaren Plan Estrategikoaren baitan. Kanpaina astelehen honetan bertan hasiko da, otsailak 15, eta aste bat egongo\nBilbok segurtasuna indartuko du merkealdietan\nDeia.eus\t2021-01-07\tBILBO. Urtero bezala, Bilboko Udalak segurtasuna indartuko du merkealdietan, lapurretak eta ebasketaz gutxitzeko jendetza handiko guneetan. Hala, Udaltzaingoa uriko merkataritza-sektorearekin lankidetzan arituko da. Informazio-kanpaina berri honek saltokietan autobabeserako neurriak sustatzea du\nDonostiako Udaltzaingoak lankidetza-hitzarmena sinatu du Ertzaintzarekin\nDeia.eus\t2020-12-28\tDONOSTIA. Gaur goizean, abenduak 28, astelehena, Donostiako Udaltzaingoa Eusko Jaurlaritzaren irrati mugikorreko sare integralean, TETRA izenekoa, integratzeko hitzarmena sinatu egin dute Donostiako Udalak eta Eurko Jaurlaritzaren Segurtasun Sailak. Hitzarmenaren helburu nagusia bi\nDelituak behera egin dute aurten Barakaldon\nDeia.eus\t2020-12-05\tBARAKALDO. % 11,6ko beherakada izan du delitu-tasak aurten Barakaldon, urtarriletik irailera bitartean, iazko datuekin alderatuta. Guztira, epe horretan 2.991 arau-hauste penal erregistratu egin ditu Barakaldoko Udalak. Herritarren Segurtasuneko eta Babes Zibileko zinegotzi Angel\nOtsailera arte iraungo du\nEskola garraioko ibilgailuak kontrolatzeko kanpaina jarri du martxan Bilbok\nDeia.eus\t2020-11-29\tBILBO. Eskola garraioko ibilgailuak kontrolatzeko kanpaina berezia abiaraziko du Bilboko Udaltzaingoak. Hala, azaroaren 30etik hasita eta 2021eko otsailera arte martxan egongo da Euskadiko Bide Segurtasunerako eta Mugikortasun Seguruko Plan Estrategikoaren barruan antolatutako kanpaina hau.\nGora egin dute Bilboko Udaltzaingoak jarritako salaketak\nDeia.eus\t2020-11-16\tBILBO. Ekainaren 18an koronabirusaren pandemiak eragindako lehen alarma egoera ezarri zenetik, gora egin dute Bilboko Udaltzaingoak jarritako salaketak. Zehazki, tokiko poliziak 5.000 salaketa jarri egin ditu egun horretatik atzora arte, azaroak 15. Osasun sailburuak ekainaren 18an\n1844an sortu zen\nBilboko Udaltzaingoak 176 urte bete ditu\nDeia.eus\t2020-11-08\tBILBO. 176 urte pasa dira 1844. urtean Bilboko Udaltzaingoa sortu zenetik. Denbora luze honetan erabat aldatu egin da erakundea, baina denbora berrietara egokitu jakin izan da. Bilboko Udaltzaingoak 176 urte bete ditu igandean eta horregatik, Juan Mari Aburto Bilboko Alkateak eta udal\nBilbo-Basurtuko ESIk eskatuta\nBilboko Udaltzaingoak covid-19eko 101 kasu kontrolatu ditu\nDeia.eus\t2020-10-01\tBILBO. Guztion ardura da koronabirusaren pandemiari aurre egitea. Bakoitzak bere zeregina du, eta hori dela eta Bilboko Udaltzaingoak, Eusko Jaurlaritzako Osasun Sailarekin batera, berrogeialdia egin behar duten pertsonak kontrolatzen hasi ditu. 100 kasu baino gehiago kontrolatu dituzte\nBarakaldok segurtasuna indartu du ikastetxeetako sarrera eta irteeretan\nDeia.eus\t2020-09-10\tBARAKALDO. Koronabirusaren pandamiari ikasturte hasiera honetan ahalik eta modurik eraginkorrenean aurre egiteko hainbat neurri ezarri zituen Barakaldoko Udalak. Horietako bat segurtasuna indartzea izan da. Joan den astelehenetik, hilak 7, Barakaldoko udaltzainak eta Babes Zibileko kideak\nSegurtasun-neurriak ez betetzeagatik\n1.647 pertsona salatu ditu Bilboko Udaltzaingoak alarma egoera amaitu zenetik\nDeia.eus\t2020-09-04\tBILBO. Nahiz eta jende gehienak koronabirusaren aurkako segurtasun-neurri guztiak betetzen dituen, badira beste batzuk oraindik egoera berrira moldatu ez direnak. Segurtasun Arloak eskainitako azkenengo datuen arabera, ekainaren 18an alarma egoera amaitu zenetik eta joan den astelehenera arte,\nGetxoko Udaltzaingoak 40 salaketa baino gehiago jarri ditu asteburuan\nDeia.eus\t2020-08-03\tGETXO. Joan den asteburuan Getxoko Udalak kontrolak areagotu zituen, koronabirusaren pandemia dela eta jende gehiegi ez biltzeko. Hala ere, Getxoko Udaltzaingoak 40 salaketa baino gehiago bideratu egin ditu. Batzuk maskara ez eramateagatik, beste batzuk bide publikoan edariak kontsumitzeagatik, eta\nUdaltzaingoa eta Ertzaintzaren kontrolak egongo dira\nDeia.eus\t2020-08-03\tGASTEIZ. Koronabirusaren pandemiak Gasteizko jaiak bertan behera uztera behartu egin du. Aurten ez da suziriaren jaurtiketarik izango, baina jaiei hasiera eman ohi zaien Andre Maria Zuriaren plazan eta inguruetan 13 kontrol jarriko dituzte Udaltzaingoak eta Ertzaintzak asteartean arratsaldean,\nLehenengoa Udaltzaingoaren Morlanseko egoitzan\nDonostiak koronabirusaren foku berriak ekiditzeko lau kamara termiko jarri ditu\nDeia.eus\t2020-04-07\tDONOSTIA. Gaur goizean, apirilaren 7an, Donostiako alkate Eneko Goiak asteroko ohiko agerraldi birtualean hartu du parte. Bertan, Udalak atzo koronabirusaren foku berriak ekiditzeko instalatu zituen lau kamara termikoen funtzionamendua eta zeregina azaldu egin du. Lau kamara horietatik lehenengoa\nDeia.eus\t2020-04-06\tDONOSTIA. Aurreko astelehenean, martxoak 30, Donostiako Udaltzaingoak mugikortasunaren kontrola indartu zuenetik, 2.374 ibilgailu eta 536 oinezko identifikatu dituzte. Guztira, zortzi pertsona eta obretako bi arduradunek isun-proposamena jaso dute dagoeneko. Hiri-Segurtasun eta\nDeia.eus\t2020-04-03\tBILBO. Gaur arratsaldean hasiko den asteburuan jendeak bere etxean jarrai dezan eta veste edozein lekutara asteburu-pasa joan ez dadin, Ertzaintzak eta udaltzaingoek kontrolak areagotuko dituzte. Kontrol horien helburu nagusia jendea Euskadiko edota Euskaditik kanpoko bigarren etxebizitzetara ez\nAlerta egoera bitartean\n28.480 pertsona identifikatu ditu dituzte guztira Ertzaintzak eta Udaltzaingoek\nDeia.eus\t2020-03-30\tBILBO. Estatuko gobernuak alerta egoera ezarru zuenetik eta, horren ondorioz, nahitaezko konfinamendu garaia, Euskadin 28.480 pertsona identifikatu dituzte, 17.109 Ertzaintzak eta 11.371 herri ezberdinetako udaltzaingoek. Ertzaintzak jarritako salaketak jada erregistratuta daude


barren.eus - Euskal Kopako lauko finala Elgoibarren jokatuko dute aurten ere\nEuskal Kopako lauko finala Elgoibarren jokatuko dute aurten ere\nArgitaratua: 2019-03-15 17:20\nEuskal Herriko emakumezkoen eskubaloi talde onenak Elgoibarren lehiatuko dira berriro ere, 2018ko Euskal Kopan gertatu zen moduan, 2019ko Emakumezkoen Euskadiko eskubaloi Kopa ere Olaizaga kiroldegian jokatuko baitute martxoaren 23an eta 24an.\nHonako hauek dira aurtengo Euskal Kopako lauko finalera sailkatu diren lau taldeak: Bera-Bera, Kukullaga, Zarautz eta Zuazo. Azken talde horretan jokatzen du June Loidi elgoibartarrak. Martxoaren 20an egingo dute txapelketaren aurkezpen ofiziala, Elgoibarko udaletxean, 12:00etan. Sanlo kirol taldeak goi mailako eskubaloiaz gozatzeko aukera ezinhobea dela nabarmendu du, eta kiroldegira joatera animatu ditu eskubaloi zaleak.\n• Azken Euskal Kopa ere Elgoibarren jokatu zuten\n2017-18 denboraldiko Euskal Kopako lauko finala ere Elgoibarren jokatu zuten 2017ko abenduan. Zuazo eta Bera Bera ailegatu ziren finalera eta bizkaitarrek gol bateko aldeaz irabazi zuten Donostiako Bera Bera taldearen aurkako partida. Lehiatua eta emozioz betea izan zen finala eta polemika sortu zuen jokaldi batekin amaitu zen. Zuazok gainera, donostiarren nagusitasunarekin amaitu zuen, aurreko hiru Euskal Kopetako finalak irabazi baitzizkion Bera Berak (Euskal Kopako palmaresa). Bera Berak eta Zuazok beste zita garrantzitsu bat dute aurki, Espainiako Erreginaren Kopako zortziko finala jokatzeko sailkatzea lortu baitute Liga Guerreras Iberdrolako bi taldeek. Gainera, etxean jokatuko du June Loidiren Zuazo taldeak, Barakaldon jokatuko baita Erreginaren Kopa apirilaren 26tik 28ra.\nHona Olaizagan jokatuko duten 2019ko Euskal Kopako partiden egutegia eta ordutegia:\n• Martxoak 23, zapatua (Finalerdiak)\n17:45 Aiala Zarautz ZKE– Zuazo HGB-Prosetecnisa BM.\n19:30 Kukullaga Etxebarri– Super Amara Bera Bera\n• Martxoak 24, domeka\nZuazok gol bateko aldeaz irabazi dio finala Bera Berari, emozio handiko amaieran (2017-12-23)\nZuazok eta Bera Berak jokatuko dute Euskal Kopako finala, Olaizaga kiroldegian (2017-12-23)


Iritziak :: dama\nEskerrik asko Damarekin konfidantza izateagatik.\nBLWri buruzko zalantzak argitu ondoren, Leirek oso ondo aholkatu digu. Abantailak, metodoak eta jarraibideak ezagutu ahal izan ditugu. Mila esker\nOso gustora gaude izan dugun zerbitzuarekin. Gauetan askotan esnatu eta bakoitzean titia hartzen zuen 3 urteko haurra dugu eta Damak eskainitako zerbitzuari esker gau osoa segidan lo egitera pasatu da familiaren atsedena eta bizi kalitatea hobetuz. Guztiz gomendagarria!\nGure haurrak 14 hilabete zituen hasi ginenean. Lehen bularrarekin eta amarekin egiten zuen lo. Asko esnatzen zen bularra emateko. Orain logelan lo egin aitarekin edo amarekin, askoz ordu gehiago jarraian eta bularrik gabe. Ez du hainbesteko kontakturik behar. Sehaskan bakarrik egon daiteke jolasean, eta berak egin dezake lo. Lorpen bikaina guretzat\nLeirerekin hasi ginenean, gure alabak 9 hilabete eta erdi zituen eta bularra behar zuen lo hartzeko. Esnatze asko zituen siestan eta gauetan, eta bularra behar zuen berriz lo egiteko. Nik egon behar nuen lo egin behar zuen aldiro, ez zekielako beste era batera lo egiten, bularraren laguntzarekin ez bazen. Leirerekin hitz egin eta lan egin ondoren, orain bakarrik lo egiten du sehaskan eta bere esnatzeak modu autonomoan kudeatzen ditu (gehienetan), baina egun batzuetan gure laguntza behar izaten du berriro lo egiteko. Eskerrik asko!!!\nLaguntza behar izan dugu errutinekin eta loaren prestakuntzarekin 6 hilabeteko alaba txikian. Dena urrunetik egin da, eta segimendu hurbila izan du, batzuetan hitzartutakoaren gainetik ere, hurbiltasun osoz eta arreta pertsonal eta pertsonalizatuarekin. Zalantzak argitu behar izan ditugunean, elikadura arloko edo beste gai batzuetako laguntza osagarria, kalitate eta intentsitate bereko laguntza jaso dugu. Aurreko 4 asteetako emaitza ikusgarria izan da, lo-errutina argiak ezartzea lortu dugu, eguneko siestak planteatutako helburuaren arabera kantitatean eta kalitatean jarrita, 20 minututik 30 minutura bitarteko siesta kaotikoetatik ordu jakin batzuetara igaroz, gutxienez ordubetera. Gauez, bakarrik eta lasai lo egiten ikasi du haurrak, eta horrek eragina du gaueko esnaldietan; izan ere, asko murriztu dira, eta gertatzen diren gehienak berak konpontzen ditu aste horietako ikaskuntzaren ondoren.\nGure alabak 16 hilabete zituen Damaren laguntza beharra izan genuenean. Benetako arazoak genituen umeak loa hartzeko eta, hori lortu ondoren, denboran eta kalitatean mantentzeko. Damaren laguntzarekin, guri guraso gisa lagundu digun arren, batez ere, gure alabari salbatu dio. Gaur egun, bakarrik lo egiteko gai da eta lo hori kalitatezkoa izateko, nahiz eta une batzuetan gure beharra izaten duen. Jarraipena oso hurbilekoa izan zen, arreta pertsonalizatua. Lortutako emaitzarekin erabat gustura eta pozik gaude. Eskerrik asko laguntzeagatik eta zu ezagutzeagatik.\nGure urte beteko semeak bakarrik motxilan lokartzen zan ta ohean bi orduz egoten ginen lokartu arte. Gauez gainera 3-5 aldiz iratzarten zan ta negar baten geixenetan. Ezin kontsolatu. Egunean zehar siestak guztiz deskontrolatuta geukan. Damak guztiz aldatu dosku egoera. Bi hile ta gero, egunian 2 siesta egitera pasau gara ta gauetan segidan egiten dau lo edo behin iratzarten da. Gainera 15-30 minututan kunan bera bakarrik hartzen dau lo. Guztiz gomendagarrixa jaso dun tratua.\n23 hilabete zituen zerbitzua kontratatzea erabaki genuenean. Gure neskatila gure logelan zegoen eta sarritan esnatzen zenez gau erdian gure ohera pasatzen zen. Titia esna aldai guztietan hartzen zuen. Leireren zerbitzuaren bidez, bera bere logelan eta gu gure logelan lo egitea lortu dugu. Gaueko esna aldiak ia desagertzea. Zerbitzuaren tartean tamalez neskatilak gaixo aldi bat baino gehiago izan ditu eta honek guztiz gutiz dena lortzen ez digu utzi baina asko aldatu da. Oso pozik gaude eta badakigu pazientziarekin eta Leirek emaniko pautekin lortuko dugula. Guztiz gomendagarria da zerbitzu hau, loa hobetuz eguneroko guztion jarduna ere hobetzen baita. Mila esker Leire!


Argia :: 5.000 urte zorpean baina oraingoan barkamenik ez\n2013ko maiatzaren 22a | Azken eguneraketa 11:28 Ekonomia\nEkonomiaFinantza eta ekonomia krisiaFiskalitatea\nNet Hurbil 5.000 urte zorpean baina oraingoan barkamenik ez\n“Barkatu gure zorrak, guk gure zordunei barkatzen dizkiegun bezala” errezatu dute bi mila urtez kristauek. Antzeko eskariak egin dituzte gainerako erlijioetan. David Graeber antropologo anarkistak dio zapaltzaileek beti jakin izan dutela tarteka zorrak barkatu behar zirela, zorpetuak matxinatu ez zitezen. Beti... neoliberalismoa heldu arte.\n2012-09-23\t0 0 Follow @pellozubiria\nWikipediako argazkian, ezkerrean, David Graeber kaleko protesta batean New Yorken. Elkarrizketa batean honela mintzatu da Occupy Wall Street mugimenduaz: �#Occupyren sorreran inplikatutako lehenengoak gehienak antikapitalistak ziren. Galdetzen badidazu ea guk uste genuen kapable izango ginela kapitalismoari gaina hartzeko ekinaldi bakar batean, noski ezetz. Lanean ari gara hori delakoan azken helburua. Horregatik da klabea jendearen bizimodua benetan hobetuko duen eragina lortzea. (...) #Occupy mugimenduan iraultzaileak diren gauzetako bat da sortzen ari dela espazio prefiguratiboak zeinetan esperimentatzen eta sortzen ditugun estaturik eta kapitalismorik gabeko gizartean egon beharko duten egitura instituzionalak. Gure itxaropena da horiek erabiltzea gaur dauden instituzioekiko legitimitate krisi moduko bat sortzeko�.\nZorrak barkatu, ez da beste biderik. Historian zehar behin eta berriro egin dute estatuek, hala ezarri dute erlijioek, hain zuzen establishment-aren iraupenerako, itolarriaren herioan herritarrak dena ipurdiz gora jartzen hasi baino lehen. Horrela mintzo dena Occupy Wall Street mugimenduko bultzatzaileetakoa da, baina antropologo anarkista famatua ere bai. David Graeberren Debt: The Fist 5.000 Years (Zorra, lehen 5.000 urteak) hemengo liburutegietan asteotan banatzen da gaztelaniaz En deuda, una historia alternativa de la economía izenburupean.\nDavid Graeber (AEB, 1961) Londresko Goldsmiths unibertsitatean irakasle da, aurretik Yalekoak kanporatu ondoren. Aurretik idatzita dauzka besteren artean bat Madagaskarreko herritarren artean esklabotza utzi arrastoen ikerketa (Lost people: magic and the legacy of slavery in Madagascar) eta Fragments of an anarchist anthropology. Agian egunen batean Argiak izanen du pentsalari honen ideiak zabalago azaltzeko aukera.\nZorrak baziren historiako lehen aztarna idatziak azaldu zirenerako 3.200 urte Kristo aurretik Mesopotamian. Esan nahi baita ordurako bazirela diru kontu sofistikatuak eta kreditu sistema konplexuak; dirua bera baino milaka urte lehenago sortu zela kreditua, Adam Smithen ondoren ekonomialari gehienek esan dutenaren alderantziz.\n“Ekonomiaz urteotan kontatu digutena gezur handi bat besterik ez da”, salatu du Graeberrek elkarrizketetan. Ekonomialariek beti esan dute herritarren arteko trukea egon dela ekonomiaren sustraian: “Emadazu behi bat nire 40 oiloren truke”. Aldiz, antropologoek betidanik jakin omen dute hori horrela ez zela, aztertu dituzten herri zaharretan truke mota hori ez dutelako inon aurkitu sekula.\n“Antropologook –dio Graeberrek– horrelako gizarteetan ikusi duguna da herritar batek esaten diola besteari ‘bai behi ederra, e?’ eta besteak ‘gustokoa baduzu, eraman ezazu’ eta hura honekin zorretan geratzen da. (...) Benetako galdera da ea nola ‘zurekin zorretan nago’ hori bihurtzen den neurri sistema zehatz bat, nola sortzen den dirua zenbaketa unitate moduan”.\nErantzuna dago bortizkerian. Gerran eta esklabotzan. Graeberrek 500 orriko liburuan zehar azaltzen du dirua, maileguak, metal preziatuak, zorra, gerra, inperioak eta esklabotzak osatutako koktelak eduki dituen garapen eta aldiak.\nDuela 5.200 urte lehen idatziak azalduriko Mesopotamian, tenplu-jauregi erraldoien altzoan asmatu zuten azoka bere kontabilitate, mailegu eta zorrekin. Interesak ere bai, %20koa 2.000 urtez.\nZorrekin bateratsu asmatu zuten barkamena ere, historiagile eta ekonomialariek gutxitxo aipatu bide dutena. Eguraldi txarreko urteetan, edo izurriteetan, nekazariak zorretan itotzen ziren. Sarritan hartzekodunek zordunaren aziendak, lurrak eta etxeak kendurik, seme-alabak edo emaztea esklabo hartzen zituzten; azkenik nezakazaria bera ere bai.\nMatxinaden beldurrez agintariek zanpaketa handia zerabiltenez, zordun askok hirietatik ihes egiten zuten, sasian eskeko edo lapurretan bizirautera. Hori saihesteko ezarri zituzten agintariek zorren jubileo eta bestelako barkamenak.\nLiburua gaztelaniaz: En deuda, una historia alternativa de la econom�a\nOro y Finanzas gunean gaztelaniaz egileak laburrago idatzitako La deuda, los primeros 5.000 a�os\nMadrilonian gaztelaniara Naked Capitalism gunetik ekarrita �Qu� es la deuda? Entrevista con el antrop�logo econ�mico David Graeber\nATTACeko Eric Toussaint liburua komentatzen La amplia tradici�n de anulaci�n de deudas en Mesopotamia y en Egipto del 3� al 1� milenio antes de J.C\nGraeber Democracy Now telebistan zorraren historiaz (bideoa)\nDavid Graeber Wikipedian\nGaztelaniaz osorik PDFez eskuragai Graeberren "Fragmentos de antropolog�a anarquista"\nArbeletik zor guztiak ezabatu\nGraeberrek dioenez, sanskritoz, hebreeraz eta arameoz “zorra”, “errua” eta “bekatua” hitz berdinez izendatzen dira. Beranduago erlijio handiak sortu zituzten fundatzaile guztiek antzinako zorrei buruzko hizkeraz beztitu zituzten beren mezuak: “Esan nahi balute bezala zorrak ez direla sakratuak, benetan ekintza sakratuak direla zorra barkatzea, zorrak ezabatzeko ahalmena, zorrak benetakoak ez direla jabetzea”.\nEz da izan ez zorrik ez merkaturik instituzio gotor bat gabekorik, izan jatorri jainkotiarreko monarkiak, edo sharia bezalako lege erlijiosoak edo inperioak. Herritarrak bezala menperatuak behartu egin behar dira bai zergak eta bai zorrak ordaintzera. 500 urteotan umotuz etorri den kapitalismora etorrita, potentzia handiek munduaren gehiengoa betirako esklabotzara kondenatu zuten. Beti aipatzen da Haitiren kasu dramatikoa, independentzia lortu arren kolonoekiko zorretan geratu baitzen; zor huraxe da gaur uharte erdi hark bizi duen hondamendiaren iturburu.\nInperio kapitalista modernoek Erromaren eta Greziaren eredua erabili izan dute beren zor krisiak gainditzeko: bertako populazioaren lasaitasuna erosi gero eta urrutiagoko kolonizatuen zor eternoen bizkar. Bigarren Mundu Gerraren ondoren Keynesen tesiak aplikatuz, klase borroka etentzat eman nahi izan zuten kapitalistek, Graeberren esanetan: “Gordin azaltzeko, Ipar Atlantikoko, AEBetatik Alemaniarainoko, langile zuriei tratua eskaini zieten. Alde batera uzten bazituzten sistema errotik aldatzeko ameskeriak, baimenduko zieten sindikatuak edukitzea, abantaila sozial multzo handi bat gozatzea...”.\nBaina 1979an Ronald Reagan eta Margaret Thatcher agintera iristearekin, sistema kapitalistak langileekiko ituna hautsi egin zuen. Sindikatuei eraso ostean, herritarrak konbidatu zituen merkatuan jokatzera, zorretan sartzera. Graeberrek horri deitzen dio “zorren inperialismoa”.\nArazoa da zorretan oinarrituta funtzionatzea asmatu zuten mesopotamiarren alderantziz, orain sistema kapitalistak ahaztu du barkamena, zorpetuei arnasa hartzeko modua egingo liekeen jubileoa.\n“Horren ordez –esan zion Graeberrek Naked Capitalism guneko Philip Pilkintoni– zorpetuak babesteko instituzioak sortu ordez, hartzekodunak babesteko instituzio erraldoiak sortu dira, esaterako Nazioarteko Diru Funtsa eta rating agentziak. Agentziok aldarrikatzen dute, logika ekonomikoaren kontra, zorpean daudenek ezin dutela ordainketarik eten. Esan beharrik ez dago, ondorioa katastrofikoa da. Ikusten ari gara antzinako jendeari beldurrik handiena eragiten ziona: jende zorpetua hondamendiaren ertzetik balantzaka”.\nKapitalistak berak ere zorpean daudenez, 2008an piztutako krisi-tzarrarekin jendeak ikusi du sistemak edo estatuek, edo Graeberrek dioen moduan “Inperioak”, zordun txiroak behartu dituela zordun aberatsak erreskatatzera.\nOccupy Wall Street mugimendukoekin Graeberrek eskatzen du mundu guztiarentzako: “Arbelean idatzitako zor guztiak ezabatu”. Dirua sorkuntza sozial bat baldin bada, promesa bat, aberatsek eskatzen dutenean desagertu daitekeena, denok parte hartu behar dugu promesak egin eta negoziatzeko prozesuan.


Francok gerra egiteko modua aldatu zuenekoa | Zarauzko postalak\nFrancok gerra egiteko modua aldatu zuenekoa\n2014/04/02 · by 36kogerra\n1939ko apirilaren 1ean, Francisco Franco Bahamonde jeneralak amaitutzat eman zuen gerra. Irratiz zabaldu zuten berria lehenik, Burgostik. Gaur 75 urte militar kolpistek zabaldutako mezuarekin, hala ere, ez zen bakea ezarri Francoren menpeko lurretan. Generalisimo-ak gerra fronteko lubakiak uztea erabaki zuen, baina diktadura ezarri zuen zoko guztietan. Hezkuntza, justizia, ekonomia, kontrol sozial sistema oso bat eraiki zuen, gerrako helburuei eutsi eta bere neurriko gizarte bat moldatzeko.\nGerra bukatu zela iragartzeko Francisco Francok idatzitako mezua. ENTZUTEKO, klikatu hemen.\n“Ni bakarrik geratzen naiz bizirik. Gainerako guztiak hil egin dira edo fusilatu egin dituzte”. Zarauzko Defentsa Batzordeko komisarioez-eta ari zen Santiago Beristain. Eta ez zuen gezurrik esan. Jose Alonso Muñoz, Rafael Andreu Mortro, Joaquin Arruabarrena Mayoz, Gerardo Martinez Aramaio, Heliodoro Ramiro Blazquez eta Sebastian Txintxurreta Korta Iparraldeko Frontea eroritakoan harrapatu eta epaiketa sumarisimoa eginda akabatu zituzten frankistek. Gehienen aurkako karguak, Zarautzen atxiloketak egin izana eta atxilotuak mehatxuka eta bortizki tratatu izana. Checa kartela zeraman automobila gidatu edo erabili izana baten baino gehiagoren aurka argudiatu zuten. Exekutatu haien aldeko ekitaldi ofizialik ez zen izan, noski. Ezkutuan irentsi beharreko minak ziren haiek galtzaileen gertukoentzat. Memoriari ere gerra egin behar zitzaion, eta gerra denerako aitzakia zen.\nBilbon exekutatutakoen zerrendak prentsan jakinarazi ohi zituzten. Goikoa, ‘Sentencias cumplidas’ izenburupean, 1937ko abenduaren 22an argitaratu zuten ‘La Gaceta del Norte’ egunkarian, eta hiru zarauztarrren izenak ageri dira bertan: Heliodoro Ramiro Blazquez (bigarren paragrafoan), Jose Joaquin Arruabarrena Mayoz (bosgarrenean) eta Sebastian Txintxurreta Korta (seigarrenean).\nHiltzeko zigorraren mehatxupean egon ziren beste zarauztar batzuk ere: Fernando Zubiñas Aizpurua, Jose Azkargorta Laborda, Bixente San Sebastian Izeta, Felipe Zubiaurre Manterola eta Pedro Mujika Landa, besteak beste. Azkenean, baina, zigorra apaldu egin zieten.\nJose Azkargorta Labordaren aurka bildutako agirietan, esate baterako, Zarauzko Falangeren izenean Jose Maria Endaiak idatzitakoak atentzioa deitzen du. “Herri honetako izugarria zen, beste bizpahiru lagunekin batera, eta bere zerbitzura zeukan autoak Checa U.H.P. zeraman idatzita hizki handiz eta gorriz. Oso arriskutsua da, zinismo ezohikoa dauka eta ez du barkamenik merezi”. 1938ko maiatzaren 21ean ezarri zioten heriotza zigorra. 1939ko urtarrilaren 28an jakinarazi zioten, 30 urteko kartzela zigorra emateko segidan. Burgosko kartzelara bidali zuten, eta handik preso-langileen masa gris bihurtu zen. Presoak arazo bihurtu baitziren erregimenarentzako, edozergatik jendea atxilotzeko eta epaiketa zain denbora luzez preso edukitzeko joeragatik. Eta jaten eman behar zitzaien denei. Noiz eta gerrako eta gerra osteko urte latzetan. Masa hartan, Batallón de Trabajadores, Batallón Disciplinario, Batallón de Recuperación eta antzeko goitizenak gauza beraren sinonimo ziren: Espainia frankistarentzako esklabo lanetan aritzeko zigorra.”Sardina zahar bat ematen ziguten egun osorako jaki bakar, abarketa zaharrak oinetan, Oiartzun inguruko bide haietan. Euliak bezala erortzen zen jendea, goseak, nekeak, gaitzak leher eginda”. Halakoak izan ziren Marcial Olaizola Iruretagoienaren elur arteko esklabo bizipenak.\nZarauztar askok ezagutu izan zituzten halako baldintzak. Animaliak bezala hartzen zituzten espetxeetan eta batailoi guneetan; goseak eta gaitzak bat egiten zuten; baldintza haien ondorioz hildakoak ere izan ziren: Simon Larrañaga Manterola, David Isart Olaskoaga, Antonio Zabalegi Gereka, Manuel Zabalegi Gereka, Jose Maria Elustondo Zulaika, Gotzon Zinkunegi Zabala, Manuel Gezalaga Pagola…\nHalakoetatik bizirik ateratzea lortu zutenek, beste gerra bat hasi zuten etxerako bidea hartzeko. Batzuek nahiago izan zuten ez bueltatzea. Erabat kontrolatutako gizarte batera etorri behar baitzuten, eta euren ideiak ukatuz bizi. Herritik alde egitearekin bat ogibidea galdu zutenak ere baziren. Felipe Zubiaurre Manterolak eta Migel Iruretagoiena Zubeldiak, esate baterako, alguazil lana galdu zuten. Ramon Markaide Sagasta, Florencio Berazategi, Jose Garabieta Aiestaran eta Francisco Atxega Chaconek, berriz, mikelete lana. Francisco Olabeaga Aldanondok, Anjel Sukia Rezabalek eta Ramon Uranga Aiestaranek, Banco Guipuzcoanoko lanpostuak galdu zituzten. Jose Zinkunegi Arrutik eta Ramiro Goñi Argaratek, mediku postuak.\nHerrira itzultzeko baimena lortu ostean, lan egitekoa ere lortu beharra baitzegoen. Zarautzen, Bonifacio Illarramendi falangistari zegokion lanerako baimena banatzeko boterea. Herrian lanik hartzen utzi ez eta ogi bila beste norabaitera alde egin behar izan zuten, besteak beste: Candido Izeta Arrillaga, Domingo Arregi Iturzaeta, Buenaventura Arregi Iturzaeta, Blas Zarauz Lizarralde, Manuel Uria Amilibia, Juan Azkargorta Laborda, Anjel Azkargorta Laborda, Jose Maria Unanue Larrañaga, Fernando Zubiñas Aizpurua, Victor Beristain Etxabe, Jose Cruz Larrarte Gonzalez Etxabarri eta Jose Ugartemendia Labakak.\nEspetxetik irten eta herrira bueltatu ziren batzuei, gainera, jipoia emanez egin zieten ongi-etorria, garbi eduki zezaten nora eta zein baldintzatan zetozen. Jose Ugartemendia Labaka, Guillermo Royo Ubera, Alfonso Insausti Izeta, Koldo Bergaretxe (eibartarra izatez) eta Jose Kruz Larrarte Gonzalez Etxabarriri, esate baterako. Zarauzko gudari beteranoek duela 35 bat urte egin zuten Behin betirako. Gehiago ez! txostenaren arabera, jipoitzaile lanetan aritu ziren ondoko zarauztarrak: Hilario Arzalluz Amendibar, Estanislao Lekuona Alkorta, Roke Beristain Lekube eta Salvador Aristi Arzalluz.\nBlas Zarauz, Falangeko fitxerorako argazkiak aurkeztera behartuta kartzelatik herrira bueltatu orduko. Zarauzko orduko Falangeko buruzagi Jose Maria Endaiak sinatuta dago.\nJipoiez gain, aldiro Guardia Zibilaren kuartelera joan beharra, herritik irten ezina… Gerra galtzaileen aurkako jazarpena etengabekoa zen. Joxe Aierdi Beobide, Jose Alberdi Garate, Jose Leon Mitxelena Txapartegi, Ignacio Goenaga Eizagirre, Cruz San Sebastian Izeta… sarritan egon ziren atxilotuta, atxiloaldi bakoitzeko jaso ohi zuten txapel-okerren zartateko sorta. Gerra aspaldi bukatua izanik ere. Frankistek inoiz ez baitzuten gerra amaitutzat eman. Beren interesen arabera aldatu zuten gerra egiteko moldea.\n« Galtzaileen ibilerak (2): Bizkai, Santander eta abarrean frankisten esku eroriak


EUSKOZ ORDAINTZEKO MANERA BERRIA! | elinberri\n2020. ekainak 24 Albisteak, Euskoa\n2013an euskoa billete bidez abiatu ondoren, 2017an euskokarta sortu zen. Eta egun euskopay, euskoz ordaintzeko manera berria plantan emaiten dugu eta honek euskoaren erabilera erraztuko du!\nEgundanik ehun bat saltegietan erabiltzen ahalko duzu eta urte bukaera aintzin, Eusko sareko 600 dendetan, euskoz ordaintzen ahalko duzu zure mugikorraren bidez.\nJakina, euskopay erabiltzeak ez du kostu gehigarririk sortzen.\nEuskopay-arekin ordaintzea biziki sinplea da!\nZure kide zenbakia eta euskokarteko PIN kodearen bidez zure mugikorreko euskopay aplikazioa idekitzen duzu, saltzailearen kutxan den euskopay QR kode karta eskanatzen duzu, salmentaren zenbatekoa sartzen eta ordaintzea baieztatzen duzu\nEta zure euskokarta?\nZure euskokart berria Eusko TPE bat duten edo beren mugikorrean Euskopay aplikazioa telekargatu duten saltegi eta laborari etxeetan erabiltzen ahalko duzu. Zure euskokart berrian den QR kodea eskanatzen ahalko dute.\nEz ahantz zure euskokart berria zure moltsan sartzea!\nNola telekargatu euskopay aplikazioa?\nZure mugikorrean, Play Store edo App Store-ean sartu, euskopay idatzi bilaketa barran eta instalatu. Besterik ez! Orain zure pantailan, euskopay ikurra baduzu, ordainketa bat egin nahi duzun bakoitzean, ikurraren gainean klik egin aplikazioa idekitzeko.\nEdo aplikazioaren telekargatzeko hemengo botoietan klikatu\nEuskopayekin, tokiko ekonomia sustenga dezagun\n64600 Bayonne / Baiona\nPhotos © Tala Photographie Isabelle Miquelestorena


Zer dira galeriak? - Getxoko Punta Begoña Galeriak\nbereziak eta enblematikoak\nHome/Zer dira galeriak?\nZer dira galeriak?begonagetxo2019-01-29T09:39:13+01:00\nPunta Begoña Galeriak Getxoko Ereaga kaian daude, eta hala Bizkaiko nola Euskadiko XX. mendeko eraikinik garrantzitsuenetariko bat dira. Nabarmentzekoak dira galerien erabilera berezia, kokagune paregabea eta haietan erabilitako teknologia.\nRicardo Bastida arkitektoak diseinatu zituen galeriak, Horacio Echevarrieta industria magnateak 1918an aginduta. Harri jauzi batek ekarri zuen galeriak eraikitzeko erabakia, baina, harriei eusteko horma soil bat eraiki ordez, Echevarrietak zerbait gehiago egin nahi izan zuen han. Hala, Bastidaren laguntzarekin, eraikin enblematiko eta sinboliko bat eraiki nahi izan zuen, funtzio bereziak izango zituena, ingurunearekin bat egingo zuena eta… inor hotzepel utziko ez zuena. 1921erako, Punta Begoña Galeriak errealitate bihurtu ziren: gozamenerako, aisialdirako, behaketarako eta irudikapenerako gunea eraiki zuten, kanpotik ere behatua izan zedin.\nHiruzpalau metroko harresi bat nahikoa izango zen harri jauzien arazoa konpontzeko. Horacio jaunak, baina begi bistan eduki nahi zituen, batetik, Bilboko itsasadarreko ezkerraldeko burdin meatokiak, bere jabetzakoak; bestetik, itsasoa, handik ateratzen baitziren bere ontzi enpresako itsasontziak; eta, azkenik, Neguri osoa, bere lekurik gogokoena. 1933an, porrot egin eta bere ondarearen eta ondasunen zati bati uko egin behar izan zionean ere, esan zuen inoiz ez zuela Punta Begoña utziko.\nOrain, galeriak degradaturik daude erabilera ezagatik, denboraren poderioz eta mantentze lanik egin ez delako. Galerien ondare balio nabarmena kontuan harturik, martxan jarri da Getxoko Punta Begoña Galeriei balioa emateko proiektua.


| lizarbeibarren euskaraz bizi nahi dut | 2 orria\n(Pixabay-tik harturiko irudia)\nDatorren igandean 13 proiektu bozkatu ahalko dituzte Lizarraran erroldaturiko 16 urtez goitikoek. Lagun bakoitzak hiru proiekturi eman ahal dio botoa eta babesik handiena lortzen duten proiektuek 25.000 euronako finantziazioa eskuratuko dute. Botoa emateko aukera igande honetan 10.00etatik 20.00etara udaletxeko beheko solairuan. Aurkeztutako egitasmoen artena euskararekin zuzenki loturiko proiektu bat: Euskara merkataritzan.\nLarunbatean Andosillan euskararen eguna. Egitaraua.\nGoizeko hamarretatik eta arratsaldera arte galtzak bete jarduera Andosillako euskararen egunean. Jarraian egitaraua:\n10:00 Txupinazo eta dianak\n11:00 Tailerrak, Triki eta panderoa\n12:00 Herri jolasak\n15:00 Bazkaria (bazkari txartelak 10 euroan Los Porches, Ideas eta España tabernetan)\n18:00 Kontzertuak: Jartautora, Unx eta Superacid.\nEuskaraz bizi nahi dut atalean publikatua\t| Iruzkin bat utzi\n(Kulturklik-etik harturiko argazkia)\nDatorren ostegun honetan, ekainak 1, Patxi Larrion idazle nafarra izanen dugu gure artean. Feriatzaileak liburua ardatz hartuta, literatur solasaldi ederra izanen dugu ostegunean, 19:30ean Lizarrako liburutegian. Hemen Patxi Larrioni elkarrizketa eta, jarraian, Feriatzaileak liburua:\nZortzi Oscar sari jaso zituen Patton pelikularen eszena batzuk Urbasan eta Iruñean filmatu ziren 1969ko udaberrian. Maisonnave hotelean ostatu hartuta zeuden amerikanoak, eta haientzat zerbitzu lanetan ari zen nobela honetako protagonista, Martin Galdeano, bere adiskide Luis Urrarekin batera.\nPatxi Larrionen lehendabiziko nobelak, bizitasun harrigarri batez, koktel batean bezala irabiatu ditu jukutriak eta sekretuak, anbizioa eta traizioa, adiskidantza eta desira.\nAntolatzaile, Gareanen Irakurle Kluba.\nPosted on 2017/05/25\tby lizarbeibar\nAretoa borborka, Niko Etxartek eta Baxe Nafarroako ehun haur-gaztetik gora kantugintza ederra ekarri dute Nafarroako erdialdera, Lizarra zaharrera. Donibane Garazi eta Lizarraren arteko senidetzea gero eta herrikoiago dugu eta 2017ko Puy egun honetan, maiatzak 25, gozatu ederra hartu dugu. Kantuak dioen bezala: “…Euskara zabalduaz lau haizetara zabalago egiten gara…“\nPosted on 2017/05/02\tby lizarbeibar\nGerturatzen ari zaigu jada E.G.A.fest (Eutsi Gogor Aiora festibala) jaialdi handia. Aiora neskatilak behar duen tratamendurako 25.000 euro bildu nahi dituzte antolatzaileek, hau da, 2.000 sarrera saldu nahi dituzte. Honela, musikarien elkartasunari esker ere, kartel ederra osatu dute: Mikel Urdangarin, Esne Beltza, Zea Mays eta DJ Elepunto. Kontzertuetarako sarrerak egafest.entradas@gmail.com-en edota Lizarrako, Iruñeako eta Tolosako establezimenduetan eskura daitezke 10 euroan. Egunean bertan lehiatilan ere eskura daiteke, 12 euroan. Kontzertuak 19:00etan hasiko dira.\nBaina EGAfest ez da soilik musikaz elikatuko, eguneko plan ederra ere badugu, ikusi bestela egitaraua.\nInformazio eguneratua, EGAfest sare sozialetan eta www.egafest.wordpress.com-en. Ez ahaztu, halaber, 0-Lerroa sarrerak ere eskura ditzakezuela Aiora laguntzeko.\nPosted on 2017/04/23\tby lizarbeibar\nDatorren asteazkenean, apirilak 26, iluntzeko 20:00etan, Xabier Amuriza “Zein ongi bizi zen Ulises” kontakizunarekin izango da Lizarrako liburutegian.\n“Zein ongi bizi zen Ulises” Xabier Amurizak gidatzen duen ordubete inguruko monologo literario bat da, bost zatitan banatua. Zatitik zatira pare bat minutuko tarteak izango dira, “arreta laxotzeko lain eta ez galtzeko beste”. Bertsolari eta idazle ezagunak postari-mezulari baten egun bat kontatzen du, pertsonaia eta abenturaz beterik, non herri jakituria eta jakituria kultua konbinatzen baitira, “umorea baztertu gabe, ingenioa bilatuz”.\nAurtengo Irakurri, gozatu eta oparitu kanpainaren baitan kokatzen da emanaldi hau. Aukera paregabea umorea eta literaturaren plazerrekin gozatzeko. Gareanek antolatuta, Lizarrako Udala eta Nafar Gobernuaren laguntzaz, sarrera doan.


Aurreratu dizugu zure lekua festa bat egiteko alokatu dezakezula, baina tokiko agintaritzek bertan egitekoa den ekitaldiaren berri izan behar dute. Horretarako, ekitaldiaren antolatzaileekin sinatutako alokairu-kontratuan adostu duzuen denbora-tartean egitekoak diren jarduerak bermatzeko baimen bat izapidetu behar duzu, dagokion instantzian.\nBaimena eman dezakeen erakundean, higiezinaren fede emateko edo berau ikuskatzeko eskatuko da, eremuko gainerako bizilagunen bakea edo atsedena galarazi gabe ekitaldi bat egiteko baldintzak betetzen dituela egiaztatzeko; bereziki, hiriko zaratatik aparte dagoen bizileku-eremu batean badago.\nBaldintza ohikoenetakoak hauek dira:\nSuteen kontrako babesa eta segurtasun-neurriak, baita irteera zabalak edo hainbat pertsona batera irteteko modukoak izatea ere. Elementu horien artean, su-itzalgailuak –lehorrak edo kimikoak–, ke-detektagailuak eta aireztapen-sistema daude.\nIntsonorizazioa: Pisu batean egiten den zaratak inguruko pertsonen lasaitasuna ez eragozteko hainbat estaldura eta elementu daude. Bereziki, bizitegi-eraikinetan eskatzen da horiek jartzeko.\nPertsona askorentzako moduko zerbitzu sanitarioak eta elbarrientzako eta desgaitasuna duten pertsonentzako sarbide bereziak.\nAutoak aparkatzeko eremua: bereziki, jende askorentzako ekitaldien kasuan.\nNire pisua festetarako alokatzearen arriskuak eta nola babestu\nZure etxean jarduera berezi bat egiteko udal-lizentzia lortzearekin batera, kontuan hartu behar duzu zure jabetza alokatzeko prestatzen duzun kontratuan zure ondarea babesteko salbuespen batzuk jaso behar direla.\nEkitaldia egiteko beharrezko baldintza egokiak eskaintzean, ekitaldiko antolatzaileei eska diezaiekezu instalazioak egoera onean mantentzeko eta festa edo bilera bukatzen denean eta ondasunak berriz entregatzen dizkizutenean jasotzean zuten kalitate berarekin itzultzeko.\nEra berean, erabiltzaile edo gonbidatuak adostutako eremuaren barruan egon daitezela eska daiteke kontratuan, bizilagunei eta oinezkoei enbarazu ez egiteko.\nZer da jabetza horizontalari buruzko legea? Etxebizitzen energia-ziurtagiria


Urt 11, 2017\tNork\tA.M.M.\t-\nZiortza-Bolibar Elizateko Udalak 2018ko udal aurrekontua aztertzeko batzorde irekia deitu du gaurko.\n19:00etan ipini dute ordua udaletxeko batzar aretoan, eta herritarren ekarpenak aldez aurretik eskertuz, batzarrera joateko gonbidapena luzatu diete biztanleei.\nAurtengo udal aurrekontua, diru sarrerak eta gastuak izango dituzte hizpide, eta horregaz batera herritarren proposamenak eta iritziak bilduko dituztela jakitera eman dute.\nAlberto Garro Ziortza-Bolibarko alkateak adierazi duenez, urtero egiten dute batzorde irekia aurrekontuak osatu aurretik. «Gure batzarrak beti dira irekiak. Funtzionamendua hori da; herritarrekin asanblada irekiak egiten ditugu gure ideiak edota asmoak zeintzuk diren azaltzeko eta euren iritziak jasotzeko».\nBesteak beste, Zeinka-Ziarregi auzoan burutu nahi dituzten azpiegitura lanak izango dituzte hizpide gaurko batzarrean: «Hainbat auzotan egin ditugu hobekuntzak, eta, oraingoan, Zeinka-Ziarregirako bi aukera ditugu. Aukera horiek bertako auzotarrekin aztertuko ditugu, zer nahi duten jakiteko. Beste alde batetik, ikasturte honetan martxan jarri duten baso eskolari diru laguntza ematea ere proposatzen dugu».\nBestalde, Simon Bolibar plazan dagoen udaletxe zaharraren eraikinagaz zer egin ere aztertuko dute.\nHain zuzen, orain dela hamar bat urte proiektu bat zehaztu zuten, baina geldituta dago, eta orain proiektu hori burutu, moldatu edo beste bat egin erabakitzeko asmoa daukate. «Eraikinari zein erabilera eman nahi zaion, eta horretarako zelako proiektua gauzatu beharko litzatekeen aztertuko dugu», azaldu du Garrok.\nUdal gobernuak urtean hainbat batzorde ireki deitzen ditu. Esate baterako, bi hilabeterik behin egiten dituzten osoko bilkuren aurretik, osoko bikurako gaiak aztertzen dituzte herritarrekin batzartuta.\nAntxoa Egunerako izen emate epea zabalik dago\nMutrikun izan dira Donostia aldeko turismo sektoreko hainbat eragile


Axonema - Wikipedia, entziklopedia askea.\nAxonema zilio eta flageloen barne egiturari deritzo. Oinarrian, mikrotubuluz osaturik dago, eta, mugikortasunari dagokionez, ezinbesteko osagaia da.\nAxonemaren luzera, zilioetan, mikrometro batzuetakoa baino ez da, flageloetan, milimetro bat baino gehiagoko neurrira hel daitekeen bitartean. Bere diametroa, 0,2 milimetrokoa da. Axonema, zilioen kanpo mintzak inguratzen du. Mintz hau, plasma mintzaren mende dago. Axonemaren osagai guztiak, zilioen jaiotokian daude.\nAxonemak, 9 mikrotubulu periferiko pare eta 2 zentral ditu. Pare periferikoetako mikrotubuluak, pixkat etzanda bezala daude. Honela kontuak, mikrotubuluetako bat (A), beti dago axonemaren erdigunetik gertuago bestea baino, (B). A mikrotubulua, txikia da, baina osoa. B mikrotubulua, berriz, A mikrotubulu baino handiagoa da, baina ez da osoa, 3 aurrefilamentu falta baitzaizkio A mikrotubuluaren ondoan duen bere paretan. A mikrotubuluak, 13 aurrefilamentu ditu. B mikrotubuluak, berriz, 10 bakarrik.\nBesoak[aldatu | aldatu iturburu kodea]\nA mikrotubuluak dineinaz osaturiko besoak ditu, guztiak norantza berean aurkitzen direnak. Dineina, 10 polipeptido kateren konplexua da, zelula motaren arabera, aldatu egin daitezkeenak. Puxika erako buru bikoitz edo hirukoitz batez osaturik dago. Buru hau, ATP bidez, ondoko pareko B mikrotubuluari lotu daiteke. Azkenik, bere A mikrotubulura denbora guztian lotuta aurkitzen duen txorten luzeago bat ere badu.\nNexinak mikrotubuluen pare periferikoak euren artean konektatzen ditu. Konexio erradialak, pare periferikoetako A mikrotubuluak, mikrotubulu zentralak inguratzen dituen proteina "leka" batekin konektatzen dituen zubiak dira. Zubi hauek buru edo konkor batean amaitzen dira.\nZilio eta flageloen mugimendua, ATPren mende dago.\nOrriaren azken aldaketa: 2 martxoa 2021, 02:04.


Halaber, XII. Erdi Aroko Pintxo Lehiaketa aurrera dijoa. Egun hauetan Erdi Aroko jitea duten pintxoak dastatu ahal ditugu Hondarribiko Enbata, Biondar, Sardara, Rafael, Tatapas, Larra eta Danontzat tabernetan.\nLarunbata eta igandean Hondarribia Erdi Arora bueltatuko da, Erdi Aroko Azokaren 22. edizioa bertan ospatuko baita. Aurkezpena gaur goizean burutu da, Kultura zinegotzia Kalixa Silanesen eskutik.\nGoizeko 10:00tatik 14:00etara eta arratsaldeko 17:00tatik 21:00etara, era guztietako jarduera, ikuskizun eta ekitaldi ikus ahal izango dira egun batean izan zenera itzuliko den Hondarribian. Aintzinako Kanpamendua, Arabiar haima, Aintzinako tresnen erakusketa eta askoz gehiago izango dugu Alde Zaharreko kaleetan zehar.\nKalixa Silanes Kultura zinegotziak dioenez, “ezinbesteko ekimen batean bilakatu da Erdi Aroko Azoka eta geroz eta eremu gehiago hartzen ditu gune historikoan. Denetatik izango dugu, arotzak, errementariak, upelgileak, urreginak, harginak, kontu kontariak, ardiak eta abar. Guztira 80 postu baino gehiago egongo dira”\nHalaber, “bi egunetan zehar tailer ezberdinak egongo dira adibidez lore, buztina edo beira puztua tailerra. Musika eta antzerkia ere protagonista izango da kaleetan zehar”, gehitu du Silanesek.\nIgandean arratsaldeko 19:30ean Itsas Etxea Auditoriumean ekitaldi berezi bat izango dugu . Axut!, ArteDrama eta Le Petit Théâtre de Pain taldeen eskutik. Sarrerak 8 eurotan saltzen dira, 4 eurotan 18 urtetik beherakoentzat, ostiralerarte ARMA PLAZAn, https://tickets.kutxabank.es/ES/ gunean eta emanaldia hasi baina bi ordu leheneago lehiatilean.\nHalaber, XII. Erdi Aroko Pintxo Lehiaketa aurrera dijoa. Egun hauetan Erdi Aroko jitea duten pintxoak dastatu ahal ditugu Hondarribiko Enbata, Biondar, Sardara, Rafael, Tatapas, Larra eta Danontzat tabernetan. Mendeetan atzera iberiar penintsulan eskura zitezkeen osagaiak bakarrik dituzte pintxoak\nLehiaketak Erdi Aroko Pintxo Onenarena ez ezik, herritarren Saria ere banatuko du. Boto gehien jasotzen duen tabernak eskuratuko du. Parte-hartzaileen artean, Lizarran asteburua pasatzeko aukera zozkatuko dute.\nBeste aldetik, ekainaren 17arte ARMA PLAZAn iazko Erdi Aroko Azokako Argazki Lehiaketan parte hartu zuten lanen erakusketa irekita dago. Hortaz gain, aurtengo ediziorako ere lehiaketa berri bat deitu da. Parte hatu nahi dutener uztailaren 3a baino lehen aurkeztu beharko dute beren lanak BAZen.